text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 5
La religjon di Qoelet: il timôr di Diu
5 1 Cuant che tu fevelis denant di Diu, no sta vê presse cu la tô bocje e no sta spesseâ masse, parcè che Diu al è in cîl e tu su la tiere. Par chel viôt di jessi misurât tes tôs peraulis, parcè che
2 cuant che si messedisi masse a nàssin i siums,
cuant che si tabae masse al ven il discors stupit.
3 Poben, cuant che tu i fasis un avôt a Diu, no sta intardâti tal sodisfâlu, parcè che lui nol cjale di bon voli i stupiz; l’avôt che tu fasis, mantenlu. 4 Nant no fâ avôts che fâju e po no mantignîju. 5 No sta lassâ che la tô lenghe ti fasi pecjâ e no sta mai dî denant dal rapresentant di Diu che si tratave di une promesse fate cence pensâ sore; par no che Diu si inrabii par chel che tu âs dit e nol fischi dut ce che tu âs dât dongje cul tô lavôr. 6 Cuant che si à masse siums tal cjâf e masse matetâts, no si misure lis peraulis. Ma tu viôt di vê timôr di Diu.
Altris massimis
7 Se tu viodis te tô tiere il puar folpeât, il dirit e la justissie tibiâts, no sta dâti di maravee de robe, parcè che un sorestant al è sore di un altri sorestant e lu ten di voli, e parsore di ducj i doi and’è ancjemò altris sorestants. 8 La furtune dal paîs si à di viodile dute insieme e il re al è servît pal ben dal paîs.
9 Chel ch’al è tacât ai bêçs, no si sacie di bêz; chel ch’al è tacât a la robe, nol tire sot mai avonde. Ancje chest al è un nuie. 10 Cuant che e cres la robe, a crèssin ancje chei che le glòtin e ce vantaç àjal il paron, se no chel di savê di jessi siôr?
11 Dolce e je la sium di chel ch’al lavore, ch’al mangji pôc o trop;
ma la passuderie dal siôr no lu lasse sierâ voli.
12 Un’atre brute robe o ài viodude sot dal soreli: une ricjece che il paron al rive a tignîle cont ma a so damp. 13 Chel patrimoni al è lât malamentri par un afâr mâl fat e tes mans dal fi ch’al veve metût al mont nol è restât nuie. 14 Come ch’al è jessût crot de panse di sô mari, cussì al tornarà a lâsint come ch’al è vignût, cence vê ingrumât nuie di puartâsi daûr, cun dutis lis sôs vitis. 15 Ancje cheste e je une brute robe: come che un al è vignût, cussì si ’n’ va. E ce vantaç i restial dopo di vê fadiât dibant? 16 E in plui al à vivût ducj i dîs de sô vite tal scûr: si è stufât di murî, al à vût malans e rabiis.
Dut al sucêt par volê di Diu
17 Ve’ alore ce ch’o ài capît ch’al è ben pal om: al è tal mangjâ, tal bevi e tal viodi il bon esit di dute la fadie che si strussie sot dal soreli tai dîs contâts de sô vite che Diu i à dade; al è chest il so distin. 18 E si à di dî ancje chest: che se Diu i dà al om unevore di robe, di rivâ a gjoldile, a vê la sô part e a gjoldi de sô fadie, chest al è don di Diu. 19 Cussì l’om nol pense masse a la sô vite ch’e passe, parcè che Diu lu ten impegnât cu la gjonde dal so cûr.
Notis:
- 5,2 - L’esperience personâl, ancje in dì di vuè, nus dîs che il fâ masse robis e dutis di corse al puarte prejudissi al ecuilibri de nature e al ben dal om.
- 5,6 - Il verset al è unevore ingredeât. Il timôr di Diu al è la fonde de religjon di Qoelet.
- 5,8 - Nol è clâr il sens dal resonament. Al vares di jessi: o vin une sdrume di funzionaris ch’a covèntin pal ben de int e la int e patis propit par colpe lôr.
- 5,9 - La glagn dai resonaments e je cheste: i bêçs a son mâl spartîts, si stente a ingrumâju e si tribule cuant che si ju piert. Miôr doprâju par ordin ch’a covèntin.


c: text/html

text:
L’ecomuseu al è une forme di museu dal dut gnove, di intindilu tant che un procès dinamic che al permet aes comunitâts di conservâ, interpretâ, dâ valôr al lôr patrimoni in funzion di un svilup sostenibil.
Al comprent une particolâr unitât gjeografiche dal teritori: il Cjamp di Osôf-Glemone, logât tal centri dal Friûl Vignesie Julie. Si trate di une plane aluvionâl circondade di rilêfs prealpins e di culinis. La origjin de sô formazion e je la aghe: di fat il Cjamp al derive di un grant lâc che si sprolungjave a mont des culinis morenichis, subit dopo che il glaçâr dal Tiliment si ritirà, uns 10.000 agns indaûr.
L’Ecomuseu des Aghis dal Glemonês, cui siei flums, torents, mulins, rostis, lavadôrs, al è deventât un museu a viert di visitâ a traviers di une rêt di percors che si puedin fâ a pît e in biciclete: lucs di interpretazion dulâ che lis tematichis si intrecin e a metin adun la identitât culturâl, lis finalitâts educativis, la promozion turistiche e economiche.
L’Ecomuseu si propon di documentâ, recuperâ e interpretâ la memorie storiche, la vite, lis personis e i fats, la culture materiâl e imateriâl, lis relazions fra ambient naturâl e ambient uman, lis tradizions, lis ativitâts, la maniere di vivi e di lavorâ, la produzion locâl; no ultin, cemût che i insediaments e lis oparis dal om a àn caraterizât la formazion e la evoluzion dal paisaç e dal teritori dal Cjamp di Osôf Glemone.
Par plui informazions
ECOMUSEO DELLE ACQUE DEL GEMONESE
piazza Municipio 5 – Centro Storico
33013 Gemona del Friuli (UD) Italy
info@ecomuseodelleacque.it

robotstxt: allowed

filter: keep


text:
Egjit
L'Egjit (arap: romanizât Misr, in arap egjizian Másr), uficialmentri Republiche Arabe dal Egjit, al e un stât dal nord de Afriche. La capitâl dal Egjit si clame Il Cairo (Al Quahira, la Vitoriose), une citât che cun dute la aree metropolitane e à cirche 17.000.000 di abitants, e je cussì une des plui grandis da Afriche. Cognossût soredut pe storie dai Faraons, l'Egjit al rientre al dì di vuê tra i paîs "in vie di svilup". Il President de Republiche al è Hosni Mubarak.
L'Egjit al confine cun la Libie a ovest, cul Sudan a sud, a est, inte penisule dal Sinai cun Israêl. A nord al è bagnât dal mâr Mediterani, a est dal mâr Ros.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 2
Cjapitul 2
L’apuestul al à di patî dut par Crist
2 1 Tu, duncje, fi gno, cjape fuarce te gracie ch’è je in Crist Gjesù, 2 e chês robis che tu âs sintudis di me denant di tancj testemonis consegnilis a oms sigûrs, ch’a sedin bogns di insegnâures ancje a altris di lôr.
3 Patìs insieme cun me, di bon soldât di Crist Gjesù. 4 Però nissun di chei che a tachin a fâ il soldât si impace plui des cuistions de vite civîl, par fâ content chel che lu à clamât sot des armis. 5 Cussì, se un al fâs l’atlete, al ven coronât dome a pat ch’al vedi combatût rispietant lis regulis. 6 Il contadin po, che si cope di lavôr, al à di cjapâ sù lui par prin i prodots de tiere. 7 Ten ben aments ce che ti dîs: di fat il Signôr ti darà inteligjence par capî dut.
8 Ricuarditi che Gjesù Crist, de gjernazie di David, al è resussitât de muart seont il gno vanzeli. 9 Par colpe sô jo o patìs ogni sorte di penis fint a vê lis cjadenis, come ch’o fos un delincuent. Però la peraule di Diu no je incjadenade! 10 Par chel o patìs dutis chestis robis pai elets, par ch’a rivin a la salvece ch’e je in Crist Gjesù, insieme cu la glorie eterne. 11 Cheste e je une peraule che e merte crodude.
Se o sin muarts insieme cun lui, cun lui ancje o vivarìn.
12 Se o tignarìn dûr, cun lui ancje o regnarìn;
se po lu rinearìn, ancje lui nus rinearà.
13 Se nô no sarìn fedêi cun lui, lui invezit al reste fedêl,
parcè che nol pò rineâ se stes.
Lote cuintri dai erôrs dal so timp
14 Torne a visâti di chestis robis, sconzurant la int denant di Diu par che no si pierdin a cuistionâ dibant: par robis che no zovin propit a nuie, dome a sassinâ chei che lis scoltin. 15 Metile dute par presentâti denant di Diu come un om ch’al à superade ben la prove, un lavorent che nol à nuie ce vergognâsi e ch’al dà fûr la peraule de veretât cun onestât. 16 Vuarditi des cjacaris cence tignince e cence religjon, parcè che chei che lis fasin si svicinin simpri di plui a la tristerie 17 e la lôr peraule e fasarà simpri plui damp come une cancrene. Di chê int li a son ancje Imeneu e Filêt, 18 che si son slontanâts de veretât disint che la resurezion e je za stade, e cussì a savoltin la fede di plui di un. 19 La fonde salde di Diu però e ten fuart instès, parcè che e à chest sigjîl: Il Signôr al cognòs i siei , e ancje: Che si slontanin de tristerie ducj chei ch’a prein il non dal Signôr . 20 Però intune cjase grande no ’nd è dome vâs d’aur e d’arint ma ancje vâs di len e di crep; cualchidun al è distinât a robis altis e cualchidun a robis ordenariis. 21 Pa la cuâl se un al rivarà a tignîsi mont di chê int li al sarà un vâs distinât a robis altis, santificât, util al paron, adat par ogni opare buine.
22 Cîr di vuardâti des vois de zoventût; sta daûr a la justizie, a la fede, al amôr, a la pâs cun chei ch’a prein il Signôr cuntun cûr mont. 23 Tegniti lontan ancje des cuistions stupidis e diseducativis, savint ch’a fasin nassi dome barufis, 24 biel che un servidôr dal Signôr nol à di cavilâ ma al à di jessi dolç cun ducj, brâf di insegnâ e tolerant. 25 Al à ancje di coregi cun gracie i contraris, sperant che Diu ur dedi il pintiment par rivâ a une cognossince perfete de veretât e 26 ch’a puedin ricrodisi scjampant dal laç di satane, che ju à cjapâts te sô rêt par fâur fâ ce ch’al vûl lui.
Notis:
- 2,4 - Il mistîr dal soldât al jere un mistîr compagn di un altri, cun tant di pae.
- 2,18 - Al è masse pôc par podê rigjavâ ce ch'a insegnavin.
- 2,19 - La fonde sigure di Diu e je la fede in Crist, ch'e fonde la glesie, colone de veretât. Nm 16,5; Is 26,13.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjudite
Cjapitul 10
IL POPUL DI DIU LIBERÂT
Gjudite tal campament dai assirians
10 1 Cussì e berlave Gjudite viers di Diu di Israel. Finît di preâ, 2 e jevà sù, e clamà la sierve, e lè jù in cjase, là ch’e stave intai dîs di sabide e tes sôs fiestis. 3 Butant di bande il sac ch’e veve tor de vite e i siei vistîts di corot, e fasè un bagn, si ongè cuntun bon profum, e metè in sest la sô cjavelade, si metè un biel turbant e si vistì cu la munture di fieste, ch’e meteve cuant che al jere vîf ancjemò il so om Manasse. 4 Si cjalçà i sandui, si metè intor golanis, braçalets, anei, rincjins, ducj i siei aurs e si fasè plui biele ch’e podè par che ogni om che le cjalave al restàs incantesemât. 5 Daspò i consegnà a la sô sierve une bufule di vin e une impole di vueli, e jemplà une sporte di petis di farine di vuardi, di golosets fats cu lis pomis secjis e di pan di chel mont e, vuluçât dut, jal metè su lis spalis.
6 A jessirin viers de puarte di Betulie e li a cjatarin pronts Ozie e i anzians de citât, Cabri e Carmi. 7 Cuant che a vioderin Gjudite dute sflandorose, mudade in chel sisteme, a restarin cence peraule di tant biele ch’e jere. I diserin: 8 “Il Diu dai nestris vons ti tegni simpri tes sôs graciis! Che ti dedi furtune tal rivâ in puart di ce che tu âs progjetât, pe glorie dai fîs di Israel e pal bon non di Gjerusalem!”. 9 Gjudite e adorà Diu e ur disè: “Fasêtmi viergi la puarte de citât, ch’o puedi saltâ fûr e rivâ in puart di dut ce che mi vês augurât cumò”. A derin ordin ai fantats di vuardie di viergii, come ch’e veve domandât. 10 Chei a ubidirin e Gjudite e jessì cu la sô sierve. De citât i umign le tignirin di voli par dute la cleve fin cuant che e scjavaçà la valade. Po no le vioderin altri.
11 Biel che lôr dôs a levin indenant dretis pe concje, lis vuaitis dai assirians ur vignirin incuintri 12 e, cjapant Gjudite, le interpelarin. “Di ce gjernazie sêstu? Dontri venstu? Indulà vâstu?”. Ur rispuindè: “O soi une fie dai ebreus e o soi scjampade di lôr parcè che a stan par colâ tes vuestris mans. 13 O varès voe di viodi Oloferne, il sorestant dal vuestri esercit, par dâi informazions siguris. I mostrarai il troi ch’al à di passâ par cjapâ dute la mont cence rimeti ni un om ni une vite”. 14 Intant che le scoltavin, i oms le cjalavin e no ur pareve vere ch’e fos tant biele. 15 I diserin: “E sarà la tô salvece chê di jessi scjampade e di vê volût fevelâ cul nestri paron! Va, cjatilu te sô tende; al podarà ancje compagnâti cualchidun dai nestris e presentâti a lui. 16 Rivade denant di lui, no sta vê nissune pôre di sorte. Torne dome a ripetii ce che tu nus âs dit a nô e ti tratarà ben”. 17 Alore a distacarin cent oms, ch’a compagnarin jê e la sô sierve e lis menarin te tende di Oloferne. 18 Tes tendis a vevin za savût ducj la gnove ch’e jere rivade e dut il campament al jere deventât come un gjespâr. Jê e jere ancjemò fûr de tende di Oloferne, spietant di jessi nunziade, che za tor di jê si veve dât dongje un cercli di int. 19 No si passevin mai di cjalâ trop biele ch’e jere e, par conseguence, di restâ maraveâts tai confronts dai fîs di Israel. A disevin un cul altri: “Cemût si fasial mo a dî mâl di un popul ch’al à feminis di cheste sorte? Nol è ben lassâ in vite nancje un om sôl dai lôr, parcè che chei ch’a restaressin a saressin bogns di fâi dâ la volte al mont intîr!”. 20 Lis vuaitis dal cuarp di Oloferne e i siei fameis a jesserin e a compagnarin Gjudite dentri de tende. 21 Oloferne al jere distirât suntun jet slargjât sot di un baldachin di purpure e d’aur, furnît di smeralts e di pieris preziosis. 22 Lu visarin ch’e jere rivade e lui al saltà fûr sul andit de tende cun denant chei ch’a puartavin ferâi d’arint. 23 A pene che Gjudite si cjatà denant dal gjenerâl e dai siei fameis, ducj a restarin inceâts di tant biele ch’e jere. Jê si butà in genoglon denant di lui, cu la muse cuintri de tiere, ma i fameis le alçarin sù.
Notis:
- 10,4 - La Volgade e zonte: “Il Signôr al fasè cressi ancjemò di plui il so sflandôr parcè che dut chest furniment nol partive de braure ma dal so coragjo”. Il grêc, ch’al conte cence bati cee la grande imprese di Gjudite, al lasse capî sot vie, fint al cjant di ringraciament di 13,16, che dome cul jutori di Diu Gjudite e à podût tornâ dongje sane e salve.
- 10,5 - Il pan “mont” al rivuarde il matereâl doprât par fâ il pan e il mût di dâlu dongje. La “sporcjetât” e voleve dî une certe colegance cul mût di vivi dai forescj, ma za tal timp di chest libri i gjudeus a vevin acetât di adatâsi a lis costumancis de int là ch’a jerin a vivi (Dn 1,8; 1 Mac 1,62; 2 Mac 5,27). In chest Gjudite e je plui scrupolose che no Ester.
- 10,21 - Chest “baldachin” al jere furnît ancje di une sorte di zanzariere. Il grêc, doprant la peraule “conopeu”, al cjape dentri dut ce ch’al servìs par sierâ un jet. La fantasie di chel ch’al conte e dà la idee di un padilion sproposetât tant tes dimensions che tal furniment. In realtât si tratave di une tende di campagne militâr.
- 10,23 - No si trate di une adorazion di stamp religjôs, come chel di Est 3, 2, ma di un at di rivuart.


text:
Il president Maurmair al à tratât lis liniis di azion pal an a vignì e al à dât il benvignût a 5 gnûfs Comuns che a puartin a 132 lis aministrazions rapresentadis de Assemblee
La Comunitât linguistiche furlane (Aclif), dade adun vuê in sale Aiaç a Udin, e à aprovât un ordin dal dì che al à rimarcât “la impuartance che il palinsest dai programs radiotelevisîfs de Rai al tegni cont des specificitâts culturâls e linguistichis de popolazion furlane” domandant l’impegn “par che ancje pe comunitât furlane si puedi rivâ in maniere graduâl a un servizi almancul compagn a chel che al caraterize la comunitât ladine de provincie di Bolzan: la Rai pe Provincie autonome di Bolzan e previôt une convenzion che e conte 100 oris anuâls di trasmissions televisivis e 352 oris anuâls di trasmissions radiofonichis in lenghe ladine”.
La domande par une gnove Convenzion tra la Rai e la Presidence dal Consei di ministris che e rivi a garantî nivei di tutele domandâts de comunitât furlanofone e je stade rimarcade dal president di Aclif Markus Maurmair ae presince dal assessôr regjonâl aes Lenghis minoritariis Pierpaolo Roberti (al è intervignût in vdc ancje il president dal Consei regjonâl Piero Mauro Zanin).
Inte ocasion Roberti al à visât che “la Rai si jere impegnade par une gnove Convenzion cun definidis carateristichis di tutele, concuardâts ancje in graciis dal Corecom, che a previodevin implementazion di risorsis e di programazion in lenghe furlane e si sin cjatâts invezit une proroghe. Chel prin risultât otignût cul at integratîf che al à viert la vie ae programazion televisive e jere impuartant, ma nol pues jessi il pont di rivade: o volìn – al à afermât Roberts – une plene ecuiparazion de tutele dal furlan cun chê dal sloven, o volìn che si invii ancje la informazion televisive in lenghe furlane. Il percors par rivâ ai nestris obietîfs di tutele e je fat di pas graduâi, ma cumò nol pues vê altris ralentaments”.
Ancje a pet dal ordin dal dì de Assemblee, che e à interpelât la Regjon su une schirie di cuistions, Roberti al à garantît il massim e costant impegn inte tutele e promozion de lenghe e culture furlane.
“Il gnûf Plan di politiche linguistiche, aromai scjadût, al è destinât e al è pront pe aprovazion preliminâr. Al è stât metût in calendari in mût che al podarà jessi ogjet di confront cuant che si fasaran lis trê conferencis regjonâls sul stât di atuazion des leçs di tutele, saltadis intal 2020 par vie de pandemie: al è un document preparât de Agjenzie regjonâl pe lenghe furlane e de direzion Autonomiis locâls ma che e cjape tante part di vore des direzions regjonâls – istruzion, infrastruturis, e-government. Za cul assestament ciertis normis a van a concretizâ cetant previodût dal Plan, par esempli i 250mila euro di trasferiments a Arlef pe cartelonistiche in lenghe furlane”.
Intal cors de assemblee Maurmair al à dât cont des gnovis adesions ae Comunitât che a tocjin vuê al cuote 132: i Comuns di Spilimberc, Codroip, Pavia, Rigulât e Sant Vît di Feagne.
Inte relazion il president al à ancje fat un pont des ativitâts fatis fin cumò e dai invistiments metûts in vore cul contribût de Regjon (75mila euro pal 2020, confermâts intal 2021): la organizazion de Cunvigne Rai e lis lenghis minoritariis, la ativazion de segretarie in plante stabile e l’inviament dal sît internet e dal servizi comunicazion, la promozion “Plui furlan in Rai”; tra lis ativitâts pe Sierade a son previodudis ciertis iniziativis sui medie (l’inviament di un program su Telefriuli cul coinvolziment des aministrazions comunâls), la organizazion di une cunvigne sul furlan inte aministrazion publiche, il cors par aministradôrs, la segretarie telefoniche bilengâl pai Comuns gjestide di Radio Onde Furlane.
I comuns che a fasaran domande – fin cumò a àn aderît za Cjistielgnûf, Pavia, Morsan, Voleson Darzin – a podaran fâsi regjistrâ la rispueste telefoniche automatiche pe segretarie telefoniche ancje in lenghe furlane. “E je une iniziative semplice e che e je dibant pes aministrazions ma che e pues vê un significât simbolic impuartant: che la dignitât linguistiche dal furlan intune istituzion publiche e je compagne a chê dal talian. Il gno invît duncje ai Comuns – al à afermât Maurmair – al è di fâ domande: pai utents no je pierdite di timp parcè che dopo il messaç inziâl di salût si pues sielzi la lenghe di preference daurman”.
“E continuarà la pression su lis istituzions par otignî une Convenzion Rai-Guvier ae altece dal furlan e la nestre campagne di adesions par fâ la Assemblee simpri plui rapresentative de comunitât”, al à concludût Maurmair inte assemblee che e à votât ae unanimitât il belanç.


text:
Folkest a Cjaudistrie al nas in graciis di une colaborazion nas’sude tal 1922 tra la Associazion Culturâl Folkgiornale e il Comitât Organizadôr de CAN di Cjaudistrie che ae fin dai agns ’90 e à dât vite al AIAS Cjaudistrie. In chescj agns a son tancj i artiscj di grant va che a son vignûts un daûr di chel altri tes placis e tai lûcs storichementri delegâts ai concierts dal cjâf lûc istrian, in graciis al contribût de Comunitât Autogjestide de Nazionalitât Taliane di Cjaudistrie, dal Comun Citât di Cjaudistrie e dal Ministeri de Culture de Republiche di Slovenie.
Trê ’tal sarà i concierts tal ambit di Folkest 2019.
MEF – NARODNO OSVOBODILNI BEND [Slovenie]
Martars ai 16 di Lui
Zardin Palaç Gravisi-Buttorai aes 21.30
Drago Mislej – Mef, gjornalist, musicist, cjantant, promotôr e organizadôr, al ven di tancj considerât il miôr autôr di tescj par cjançons de Slovenie. Fin in dì di vuê a ‘nd à firmadis plui di cuatricent, interpretadis di ducj i miôr cjantants e grups slovens dai Prizma ai Kameleoni ai Faraoni, di Tinkara Kovač a Tulio Furlanič a Danilo Kocjančič. Di sé stes plui che autôr o poete i plâs definîsi un cjante storiis. Atîf, come musicist, fin dai agns Otante cuntun grup che al fasè storie, i “Deseti brat”, si presente vuê cuntun altri dai siei grups storics, il “Mef in NOB”. A Folkest al presentarà in anteprime la sô ultime fadie discografiche.
Formazion: Drago Mislej Mef, Armando Šturman, Gorast Radojevič, Marko Tomič, Jaša Hedžet, Gregor Brajkovič, Jadran Ferjančič, Giorgio Biselli, Matteo Basta, Eva Brajkovič e Andrea F.
IRDORATH [Bielorussie]
Vinars ai 19 Lui
Place Carpaccio aes 21.30
Vladimir e Nadezhda si incuintrarin cuant che ’ta jerin students, cun tal cjâf la idee di creâ une musiche cence confins di gjenar, cun diviersis influencis, dulà che la idee dal fantasy al fos il nucli. E il prin nucli strumentâl a forin propit lis dôs cuarnamusis.
Il grup si è ben planc slargjât ’fin ae formazion atuâl che e ufrìs un spetacul che, dopo vê bandonade la linie medievaliste, al ponte vuê a un stîl personâl une vore origjinâl, plui dongje al fantasy e al folk-metal.
PFM – Premiata Forneria Marconi [Italia]
Sabide ai 20 di Lui
Place Carpaccio aes 21.30
La Premiata Forneria Marconi (cognos’sude ancje come PFM) ’tal è un grup musicâl rock progressîf talian che al à vût cetante popolaritât, sedi in Italie che a nivel internazionâl (tal Ream Unît, in Americhe e in Gjapon). Tra i grups talians dal rock progressîf dai agns Setante (Banco del Mutuo Soccorso, Stormy Six, Osanna, Pooh, Acqua Fragile, The Trip, Goblin, Area, Perigeo, Le Orme, Opus Avantra, New Trolls), la PFM e je stade la uniche a vê ’sucès fûr dai confins nazionâi. Ta chê epoche e fo tra i pôcs complès talians a jentrâ te classifiche dai album te famose riviste americane Billboard. La sô musiche e je imparintade cun band come i Genesis, la part progressive dai Pink Floyd o i prins King Crimson e Gentle Giant. Cun di plui e à savût a evolvi il so stîl ancje intai agns ’sucessîfs gracie ancje a lis grandis cualitâts tecnichis dai siei components.
Formazion: Franz Di Cioccio, Patrick Djivas, Lucio Fabbri, Roberto Gualdi, Alessandro Scaglione, Marco Sfogli, Alberto Bravin.


text:
Almakàntica e je la union di plui peraulis: Alma par sotliniâ la Anime te sô forme plui poetiche e creative; Cantica come componiment Musicâl; Antica par ricuardâ lis Origjins e il Timp passât. Almakàntica e je la union di plui regjions che si confrontin ’sunant pizziche, tammurriate e tarantelle e di chest confront a partissin par creâ un gnûf lengaç musicâl.
Formazion: Alberto Valenti (Sicilie) – vôs, ghitare, marranzano e friscalettu; Andrea Formentin (Venit) – bas; Chiara Patronella (Puglie) – vôs, ghitare e armoniche; Dario Stincone (Puglie) – vôs e tamburel; Federico Torrisi (Sicilie) – clarinet e friscalettu; Giovanni Formentin (Venit) – tamburel, cajon e bal; Letizia Cutri (Campanie) – vôs, violin, gnacaris e bal; Maria Francesca Francioso (Puglie) – vôs, cimbli, gnacaris e bal; Salv’atore Alessi (Sicilie) – ghitare, violin e tamburel.


text:
Belgjo
Il Belgjo oben la Belgjiche al ê un stât de Europe ocidentâl che al fâs part de Union Europeane de date de fondazion de Comunitât Economiche Europeane, il 25 di Març dal 1957.
La superficie de Belgjiche e je di 30.510 km², cun plui di 10 milions di abitants, dividûts in chei che a fevelin olandês (Flamants) e chei che a fevelin francês (Valons), cuntune piçule minorance che e fevele todesc a Malmedy e Eupen, citâts che fin tal 1919 a jerin part de Gjermanie. La capitâl e je Brussel.
La Belgjiche e je un dai stâts che a àn la plui alte densitât di popolazion e al è une vore industrializât, cun viis di comunicazion modernis e il secont puart plui grant de Europe, chel di Anverse.
Dilunc dal secul XX, une vore di Furlans son emigrâts in Belgjiche, cjatant lavôr dispès intes minieris o come muradôrs.
Leams esternis[cambie | modifiche il codiç]
Liste dai Fogolârs Furlans in Belgiche
Articul: L’emigrazione dal Friuli Venezia Giulia in Belgio (F. Micelli)


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Galazians
Cjapitul 3
La justificazion e ven de fede, no des oparis de leç
3 1 Stupidats di galazians! Cui àial mai podût striâus, propit vualtris che us è stât presentât denant dai vôi Gjesù Crist metût in crôs? 2 O varès gust di savê dome chest di vualtris: vêso vût il Spirt midiant des oparis de leç o scoltant la peraule de fede? 3 Sêso propit tant cence sintiment, tant pôc inteligjents? Dopo di vê scomençât cul Spirt, laiso cumò a finîle cu la cjar? 4 Vêso provadis tantis robis e tant grandis propit par dibant? Fossial almancul par dibant! 5 Duncje chel che us dà il Spirt cence culumie e al opere meracui framieç di vualtris, fasial dut chest par vie des oparis de leç o par vie ch’o vês scoltade la peraule de fede?
6 Al è cussì che Abram i à crodût a Diu e chest i è stât metût in cont di justizie . 7 Tignît a ments alore che a son fîs di Abram chei ch’a vegnin de fede. 8 E la Scriture, proviodint che Diu al varès justificâts i paians midiant de fede, i veve za contade a Abram cheste buine gnove: Midiant di te a saran benedîts ducj i popui . 9 Di mût che chei che si fondin su la fede a son benedîts cun Abram ch’al à crodût. 10 Di fat ducj chei che si fondin su lis oparis de leç, a son sogjets a une maludizion, parcè che al è scrit: Maladet chel che nol sta a dutis lis peraulis di cheste leç e no lis met in vore . 11 Che nissun di chei ch’a restin te leç al sedi justificât, al è clâr, parcè che il just al vivarà midiant de fede . 12 La leç però no ven fûr de fede, ma chel ch’al fasarà chestis robis al vivarà midiant di lôr . 13 Crist nus à sfrancjâts liberantnus de maludizion de leç e deventant lui maludizion pal nestri ben, come ch’al è scrit: Maladet chel ch’al è picjât suntun len , 14 par che in Crist Gjesù la benedizion di Abram ur rivàs ai paians, di mût ch’a podessin cjapâ par fede il Spirt che ur jere stât imprometût.
La benedizion a Abram
15 Fradis, o feveli propit a om vie. Nissun nol scancele o nol fâs zontis a un testament ch’al è stât fat bon, ancje s’al è di un om. 16 Poben lis promessis a son stadis fatis a Abram e a la sô dissendence. Nol dîs: “e a lis sôs dissendencis”, come se si tratàs di un grum di lôr, ma a la tô dissendence , come se si tratàs di un sôl, tant a dî di Crist. 17 O vuei dîus chest: la leç, rivade cuatricent e trente agns dopo, no pò scancelâ un testament che Diu lu veve za fat bon prime, scancelant cussì la promesse. 18 Parcè che se la ereditât e je leade a la leç, no je plui leade a une promesse; ma Diu al à regalade la sô gracie a Abram midiant di une promesse.
La funzion provisorie de leç
19 Alore par ce ise la leç? E je stade zontade par colpe des ribelions, fin che no fos rivade la dissendence che e veve vude la promesse, mandade fûr midiant dai agnui, a mieç di un mediatôr. 20 Ma se si trate di une persone sole nol esist mediatôr; e Diu al è un sôl. 21 La leç vadie alore cuintri des promessis di Diu? Mai vie po! Se in efiets e fos stade dade une leç in grât di dâ la vite, la justificazion si le varès vude propit te leç. 22 Ma la Scriture e à inclostradis dutis lis robis cul pecjât, di mût che la promesse che e ven de fede in Gjesù Crist ur rivàs a di chei ch’a crodin come regâl.
23 Prime ch’e rivàs la fede, o jerin vuardeâts come presonîrs sot de paronance de leç, in spiete di chê fede che si sarès pandude. 24 E cussì la leç e je deventade par nô come un mestri fintremai a Crist, par ch’o fossin justificâts par vie de fede. 25 Une volte rivade la fede, no sin stâts plui sot de paronance dal mestri. 26 Di fat o sês ducj fîs di Diu in Crist Gjesù midiant de fede; 27 parcè che ducj vualtris ch’o sês stâts batiâts in Crist, si sês riviestûts di Crist. 28 Nol esist plui ni gjudeu ni grêc, nol esist plui ni sotan ni libar, nol esist plui ni om ni femine: ducj vualtris o sês une persone sole in Crist Gjesù. 29 Se duncje o sês di Crist, alore o sês dissendence di Abram, erêts seont la promesse.
Notis:
- 3,2 - I dons dal Spirtu Sant ju vevino vûts lant daûr de leç? E Abram no jerial deventât just midiant de fede prin che de leç?
- 3,6 - Gjen 15,6; Rm 4,3.
- 3,7 - Ancje i paians a deventaran juscj al impâr di Abram e a saran fîs dal pari di chei ch’a crodin, vadì di Abram (Gjen 12,3).
- 3,10 - Dt 27,26. La leç e maludìs chei che no le metin in pratiche ma però no ti dà une man par metile in pratiche; no fâs deventâ juscj denant di Diu e no rive a sfrancjâ des maludizions ch’e dà, a preference de fede.
- 3,12 - Lv 18,5.
- 3,13 - Crist al à cjapât sù la maludizion de leç fasintsi inclaudâ sul len de crôs e sfrancjantnus dal dut.
- 3,15 - “Promesse”, “aleance”, “testament”, “pat” tal lengaç de Bibie a son compagns.
- 3,16 - Gjen 12,7.
- 3,19 - Pauli al dîs tant ben che mâl de leç. Cualchi volte le presente tant che capare dal boncûr di Diu e cualchi volte invezit tant che il prin ton de sô rabie.
- 3,20 - Mosè al è il mediatôr, il missete, ma la promesse le à fate Diu in persone, che no i coventin mediatôrs.
- 3,21 - La leç e comande ma no dà la fuarce par meti in pratiche il comant.
- 3,26 - Par chei ch’a son dutune cun Crist no à valôr nissune diference di chest mont. Sot vie e torne fûr l’idee dal “cuarp di Crist” (viôt 1 Cor 12,13).


text:
— Cemût aial dit?
— Enel Eletric, marcjât libar. Par calâ la sô bolete de lûs!
— Cui?
— Mi mande Enel Eletric, se mi fâs jentrâ i motivi dut.
— Cui isal lui?
— Mi clami Stiefin — i rispuint chel intant che i mostre il biliet di visite. — Viodie?
— Stiefin?
— Sì.
— Ce biel non, Stiefin…
— O ai gust che i plasi. Mi fasie jentrâ?
— Po sì, ven dentri Stiefin. Ven, ven!
O là, si dîs Stiefin dentri di se. Dai che ancje cheste e je fate.
— Ma ce biele cjase ch’e à siore — al fâs olmant un trat il sît malfurnît e mauc: l’odôr penç di mutriç al fâs il pâr just cu lis maglis di mufe su pai mûrs.
— O pal amôr di Diu, ce biele e biele! Ma che si comodi, che si comodi. Vuelial un cafè?
Stiefin al è un tic esitant. — Se lu cjôl ancje jê… — al fâs a la fin. La viele e discomparìs in cusine cloteant planchin.
Nol è che a Stiefin i plasi cui sa ce chel lavôr. In fin dai fats si trate di sfreolâ la int, massime chê plui biade. Ma ancje lui al à di vivi.
Dopo un trat la viele e torne, i ven parmìs par daûr e i poie jù il cafè a drete, cuntun estri dabon di camerele, ch’e à di jessi stade za fa timp. I ven cussì dongje che Stiefin al sint a plen chê sô usme triste di brocul e freschin.
Po al tache cu la solite solfe, i spieghe ducj i vantaçs dal contrat che i propon cuintri i discapits di chel di cumò, stant ben atent di no fâi savê ch’al dure dute interie la vite, tant aromai no sarà cui sa ce lungje; no i fâs nancje savê ch’al è un contrat, a dî il vêr, chel ch’e à di firmâ, a ce scopo. Al scuen ripeti plui viaçs lis stessis robis, che la viele e je dure di capî, ma chest i capite spes, al è usât, cun chê clientele li! Chest viaç, salacor, al dure un pôc plui di fature dal solit ma ae fin la viele e je convinte. Stiefin i passe la pene pe firme.
— Oh ma jo no pues firmâ nuie — e fâs. — Al è dut a non di Pepi, il gno om.
Stiefin al sint une onde di fote a montâi sù. — E dulà isal cumò il so om?
— Eh, cui sa! Al è ator, come simpri.
— E varès podût dîmal prin, siore. — Stiefin al capìs di vê pierdût za vonde timp: nol insist. Si cjape sù e s’int va. Tant la prossime vitime e je juste te cjase dongje. Rivât sul puartonut al tire fûr dal tacuin il so biliet di visite. E li s’inacuarç di no vê plui il tacuin.
Si volte d’istint bande la cjase d’indulà ch’al è juste vignût fûr. Al sint la viele ch’e siere la puarte cu la clâf. Dôs mandadis.
— Maledete vecjate! — al dîs intant ch’al cjol in man lis clâfs dal auto par tornâ cjase.
Ma lis clâfs no son plui.
di Gianluca Franco
#1076


text:
31 agosto 2006
Thermorubriche mensîl di Setembar: la torbere di Cjasesole
La idee al sarès di rindi visitabil cheste aree cu la creazion di un biel percors che al jentri te torbere, cence ruvinâ l'ambient naturâl. Jo o pensavi a un percors su passarele in len tratât in autoclâf che e fasi dut il zîr de torbere e meti jù cualchi tabele informâtive (cualchidune e je za) e cualchi gabiot pe osservazion dai masurins, airons e ducj chei uciei di palût che a son alì. Ma al è un problemut: la regjon che e varès di fâ lis oparis alì no pues fâju fin che i terens a son privât e duncje e varès di comprâju. Ma se no mi visi mâl a son plui di 100 proprietaris e duncje no à inmò rivât a meti dacuardi ducj pe compravendite. Cumò cualchidun al disarà "Ma ce covential butâ i bêçs tal palût?"...
30 agosto 2006
Un cjanton dal gno paîs
29 agosto 2006
Dut un cine: BURIS martars ai 29 di Avost
Dopo dai sglavisn dai 24 di Lui, vuê si recupare tal zardin di Vile Tinin a Felet la serade di cine furlan (se al è brut timp, o lin in auditorium):
MASSIMO GARLATTI COSTA,
DUT INTUNE GNOT
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâts selezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
28 agosto 2006
A scuele di furlan
Anzit, us fâs une altre: in pratiche, se o met une volte par setemane une lezion, us plasial?
27 agosto 2006
Un comun piçul, ma cun ideis grandis
O aprofiti par saludâ il Sindic, Gabriele Contardo, e la zonte comunâl che intai ultins mês e je daûr a lavorâ une vore ben, come che a dimostrin i gjornâi e chê piçule note che o cjatais come prin coment.
26 agosto 2006
Cipaf: riunion de comission
Come che nus à anticipât Stefano Tuti, si è davuelte la comission Ativitâts produtivis. L'ass. Marco Minisini al à volût puartâ la discussion in comission par fevelâ de situazion e des strategjiis che la zonte e à in program tes prossimis setemanis no dome pal Cipaf, ma ancje pal Agroalimentâr. Al sarès util che Tuti, Minisini o cualchi altri comissari nus disès cemût che e je lade.
25 agosto 2006
24 agosto 2006
Requiem pal Tocai
Ma provait a imagjinâ: o jentrìn li di Gardo e magari daûr dal banc, invezit di Renzo o cjatin Renute. I domandìn: "Mandi Rene, mi darestu un tai di Friulano?".
Come minimo, invezit di un tai, nus dâ cu la scove!
Cualchidun al à proponût di fâ il funerâl dal Tocai al prossim Friuli Doc!
23 agosto 2006
Ska...tait ducj sul Tiliment!
Prin festival di musiche Ska in Tabine
Musiche a sbreghe balon a Viluce di Ruvigne, localitât Tabine (dongje Sant Denêl) cun “Skatiliment”, l’event musicâl inmaneât de associazion culturâl Frequenze Team, in colaborazion cun Pascat Day.
Ducj sul Tiliment sabide 26 e domenie 27 di Avost: a son ancje i Makako jump.
Par informazions, fracait achì
Convocazion dai comitâts di frazion
Chescj a son i nons dai gnûf components dai comitâts:
Farle
DANILO FURLAN (pres), SANDRA STEFANUTTI (vice), DANIELE MARCHETTI, ALESSANDRO BERTINO, IVANO MARCHETTI, ANGELO CAMPANER, ANDREA GABRIELE BERTINO
San Salvadôr
CLAUDIO CARGNELUTTI (pres), VALDI MINISINI (vice), DENIS MINISINI (segretari), AUGUSTO MINISINI, ARMIDA BURELLO
Maian Ovest
GIAN PIERO ANGELO DE MEZZO (pres), GIOVANNI BATTISTA DAFFARA (vice), CARLA NOTARFRANCESCO (segretarie), FRANCO PICILLI, ANNA SCRUZZI, ANNA MARIA CATANIA, MAURO COLETTI
Susans
VECELLIO PLOS (pres), GABRIELLA PITTINO (vice), ALESSANDRO ITALO VENUTI (segretari), GIOVANNI CARLO RADICI, BARBARA GIACOMUZZI, GIUSEPPE BELLO, FLAVIO PLOS
Sant Tomâs
BARBARA MONGARLI (pres), NINO CANDUSSO (vice), LILIANA BEL (segretari), MAURO TABOGA, ANGELA CASASOLA
Pêrs-Sant Liseu
STEFANO BANDERA (pres), SANDRO MICHELINI (vice), ANGELO NICOLA CHIAVOTTI (segretari), MARCO PERSELLO, ANDREA MINISINI, GIANNI VIDONI, ALDO FABRO
Maian Est
MICHELE QUAI (pres), DONATELLA CAPOSASSI (vice), FABIO RIVA (segretari), ITALICO RIVA, ETTORE CIVIDINO, CESARE MODESTO
Cumierç-Trivià
MARGHERITA PLOS (pres), ITALO PIO ROIA (vice), MARTINA PERESANO (segretarie), DANIELE PAOLINI, GIOVANNI PAOLINI, ALBERTO NADALIN, ONORINA COLLINI
Cjasesole
DARIO MODESTI (pres), MAURO BORTOLOTTI (vice), CINZIA MODESTI (segretarie), ALCEO SANDRI, VALENTINO TROMBETTA, PAOLO SCRUZZI, MAURA LIZZI
Fieste Ladine a Sant Denêl
Achì dut il program
22 agosto 2006
Il libri di Angelo Dreosti
ps: o domandi scuse a Agnul se no ai dit nancje il titul, ma lu ai viodût di scjampon e ancje par chest o speri che cualchidun al partecipi dant cualchi informazion util.
21 agosto 2006
Il "Vatican" al vinç il torneu dai Borcs di Susans
La çucule di len invezit e je lade a Borc de Vile.
20 agosto 2006
Letaris sul gjornâl
19 agosto 2006
Su lis stradis
E simpri a proposit di viabilitât lait ancje a viodi ce che o ai scrit plui di un mês indaûr suntun probleme de ss463.
Pe cronache e par jessi clârs: jo le pensi come in chê sere che o ai scrit chel post e inmò prime cuant che o ai fat une interogazion cuintri chê soluzion (Novembar 2005).
E duncje JO NO SOI DACUARDI DI FÂ UNE ROTATORIE SU LA SS463!!!
Voaltris ce pensaiso?
18 agosto 2006
Thermorubriche mensîl di Avost:
centris sociâi sì, centris sociâi no…
Cualchidun (come cuso) fevelant ancje dai comitâts di frazion al à za dit che a son robe che no covente o un sisteme par riciclâ i trombâts de politiche. Secont me ancje cuso di cjan un part di veretât le à: o vin vût plui di cualchi esempli... Ma a part chest, al è di dî che tai comitâts e je ancje tante int che si impegne cence domandâ nuie e lu fâs parcè che i ten ae frazion e aes problematichis dal paîs.
Un grant difiet de politiche di vuê al è chel di jessi masse voltis lontane de int. Parcè disio chest? Dome par dî che ducj i imprescj par cirî un confront cu la int a van ben e duncje in linie di principi jo o pensi che i comitâts a puedin jessi utii, ma si à di stâ atents a no clamâju dome cuant che al covente alc. Nol è nuie di piês che iludi la int disint che tu i tegnis a ce che a disin e dopo deludile. Par tant a van ben i comitâts se si ju ten in considerazion, no dome cuant che a àn di puartâ ator avîs o calendaris. Parcè che cuant che si tire masse la cuarde, si le romp e dopo no si à di lamentâsi se la int a bruntule.
Par tornâ sui centris sociâi, forsit al volarès viodût di fâju costâ il mancul pussibil, stant che une struture e à coscj fis e si à di cirî almancul di fâle lavorâ par no vê di paiâ spesis di bant. Dut câs a son forsit inmò un puest che al covente e tignî dongje la comunitât, a fâ comunitât e par chest o soi convint che e sedi stade une sielte juste fâju un par frazion, li che se no i unics puescj che la int e à par cjatâsi a son dome la glesie o lis ostariis, stant che ancje lis butegutis a son dutis sieradis. Par Maian al è un tic diviers rispiet aes frazion.
17 agosto 2006
16 agosto 2006
13 agosto 2006
Airshow a Lignan
12 agosto 2006
Festivalshow pardabon biel!
Biele serade cun Radio Birikina. Mi risulte che un dai plui brâfs al è stât Dj Francesco, ma dut il spetacul al mertave. Pecjât pal timp che nol à judât...
Achì o ai cjatât il resocont de serade: i numars sono juscj?
11 agosto 2006
Istât, timp di motârs
Il test al è stât scrit di Marco Guidarini, president di Ami, e miedi.
Al è un manuâl che al fâs une panoramiche a 360° grâts sul teme de sigurece par strade e che al invide i motocicliscj a coltivâ la nestre passion pe vuide cun cussience, ma ancje i responsabii des infrastruturis a curâ cun atezions la realizazion di intervents a pro de incolumitât dai motârs.
Bon viaç e un salût ilegâl a ducj!
Ma lait ben planc che il viaç nol è dome rivâ...
Apontament al prossin OKTOBIKERFEST a Pêrs!
Par savê alc di plui sul libri, frache chi
10 agosto 2006
Cipaf
Il comun al è dentri di cualchi mês, ma a son di fâ in curt ats par rindi pardabon significative la nestre presince tal consorzi. Prin di dut e sarès di fâ la perimetrazion des areis di conferî al Cipaf, in maniere che cussì il consorzi al puedi fâ i investiments pal disvilup.
Tes prossimis setemanis a saran clamâts i imprenditôrs des zone par confrontâsi su chest aspiet che secont me al è strategjic pe nestre comunitât.
Voaltris ce pensaiso di cheste sielte?
09 agosto 2006
Un cjanton dal gno paîs
08 agosto 2006
La fieste di Tumieç
La vite, come la politiche, e je come lâ in mont. Cuant che tu rivis insom tu puedis dome tornâ in jù!
E Renzo al à zontât: Sì, ma la piês robe al è che cuant che tu tornis a bas, tu incrosis simpri chei che a van in sù!
07 agosto 2006
Cun Tondo e Haider a Las Vegas
Tancj auguris onorevul!
06 agosto 2006
Dut un cine: BURIS martars ai 29 di Avost
MASSIMO GARLATTI COSTA,
DUT INTUNE GNOT
(se al plûf o fasìn in auditorium).
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâtsselezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
05 agosto 2006
Al cjante il Gjal...
No vino di fâ ancje noaltris une classifiche? Chei che usgnot a vadin, nus podaressin dâ la classifiche alternative, no?
04 agosto 2006
Un cjanton dal gno paîs
Vuê tor des 7 di sere, Gardoland: fieste li di Gardo!
03 agosto 2006
La revision de leç n. 15/96
A son 10 agns che e je stade fate buine cheste leç inovative che e je stade doprade come esempli ancje in altris bandis di Italie, ma che cumò e à dibisugne di jessi inzornade.
Ancje il Furlanist nus vise di chest impuartant apontament.
02 agosto 2006
Ai 4 fieste li di Gardo
Ma prime, ai 3 di Avost li dal Festival aes 8 di sere, il President Renzo al presentarà la stagjon agonistiche 2006/2007 balon e volley de ASD Majanese
01 agosto 2006
Sul Messaggero di vuê
Par un frut, 10 agns a son dal sigûr un pont di partence cuntun avignî dut di fâ sù. Cuant che invezit si fevele di normis e leçs, 10 agns a puedin jessi considerât un moment par fâ un belanç, resonâ su la atualitât o mancul dal dispositîf normatîf e valutâ se al è il câs di viodi se si rive a meti mans stant la evoluzion dai timps e i cambiaments de societât. Chest discors al vâl duncje ancje pe Leç Regjonâl numar 15 dai 22 di Març dal 1996, che propit chest an e je rivade al travuart dai prins 10 agns di aplicazion.
Par fâ un prin e sintetic belanç di chest deceni, al baste viodi cuâi risultâts a son stâts puartâts in concret di cheste normative, che plui di cualchidun ancje ator pe Italie al à puartât a esempli pe sô completece e struture. Dal sigûr al è stât un imprest normatîf che al à judât a promovi il spirt di apartignince e al à mot un sens di autocussience di une identitât linguistiche, che pe prime volte e vignive ricognossude par leç.
Par nuie secondari pe promozion e pe tutele de lenghe furlane al è stât il ricognossiment di une grafie uficiâl cun regulis claris e definidis pe costruzion di une coinè, une lenghe comune che no cope lis variantis locâls (come che cualchidun al volarès dâ di intindi), ma che e fâs di cuviert, difindint e tegnint sot dut chest patrimoni linguistic fat di tantis particolaritâts.
Lassant pierdi argomentazions tecnichis che dispès a colin intune polemiche che no zove a nissun, come che si à rilevât ancje vie pai tancj cors pratics di grafie inmaneâts de Societât Filologjiche Furlane, lis gjenerazions gnovis a àn sêt di Marilenghe e a sintin la dibisugne di imparâ a lei e scrivi te lenghe uficiâl. Dome se al cres l'ûs ancje scrit, une lenghe e pues pensâ di vê un futûr salt e il fat che tancj zovins si son svicinât ai cors pratics al è dal sigûr un biel segnâl che al va a pro di chescj prins 10 agns de Leç 15/96. Ma cetancj altris a podaressin jessi i esemplis di puartâ, ricuardant i tancj progjets che a van de ricercje toponomastiche, al disvilup di une bibliografie in lenghe furlane che si è insiorade, aes iniziativis proponudis di scuelis, ents locâi e associazions che a àn puartât in maniere capilâr la lenghe furlane dentri de societât civîl.
Ma cheste fase promozionâl, ancje se tal complès une vore positive, no pues fermâsi achì e daûr dal parê di tancj al è rivât il moment par une riflession pal avignî di chest imprest normatîf di tutele linguistiche.
Ta chescj dîs di fat e je stade nomenade di bande de Regjon un comission di pueste coordenade di Pier Carlo Begotti che e varà di rielaborâ cheste norme. La Societât Filologjiche Furlane, cjapant esempli di minorancis linguistichis cuntune tradizion plui fuarte de nestre – prime fra dutis chê catalane – , è je daûr a scrivi une relazion par dâ un contribût costrutîf in chest delicât e fondamentâl moment.
La Societât Filologjiche Furlane no si tirarà indaûr e, stant la tradizion che e viôt chest sodalizi un riferiment storic pe azion di tutele de Marilenghe fin de sô costituzion intal lontan 1919, e je fin di vuê disponibil a dâ il so contribût ae Regjon pe revision di cheste leç cuadri, ancje tignint cont de evoluzion normative che e je stade a nivel statâl cu la leç 482 dal 1999 «Normis in cont de tutele des minorancis linguistichis storichis» che daspò plui di 50 agns e met in vore i principis dal art. 6 de Costituzion che za tal 1948 e diseve clâr che «la Republiche e tutele cun normis di pueste lis minorancis linguistichis».


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Naum
Cjapitul 1
Titul
1 1 Sentence sul cont di Ninive. Libri de vision di Naum di Elcos.
Alef
La rabie dal Signôr
2a Il Signôr al è un Diu gjelôs
e une vore scjaldinôs.
Bet
3 Al ven indenant tal burlaç e te tampieste
e i nûi a son il pulvin dai siei pîts.
Ghimel
4 I cride al mâr e lu suie,
al fâs secjâ ducj i flums.
Dalet
Basan e il Carmêl si arsinissin
e dut il vert dal Liban s’inflapìs.
He
5 Lis monts a trimin denant di lui,
e lis culinis a clopin.
Vau
La tiere si dislît denant di lui,
il mont e dute la sô int.
Zain
6 Cuant che al è inrabiât, cui podaressial tignîi teste?
Cui podaressial resisti a la sô rabie infogade?
Het
La sô rabie e svampe tant che il fûc
e lis cretis si sfruçonin denant di lui.
Tet
7 Il Signôr al è bon cun chel ch’al sta fidât sun lui,
une fuartece par chel ch’al è sidiât.
Jod
Il Signôr al cognòs chel che si pare li di lui
8 e cuant che e rive la montane, ju salve.
Caf
Al fruce chel che si met cuintri di lui,
ur cor daûr ai siei nemîs ancje tal scûr.
Lamed
9b No si metaran dôs voltis cuintri i siei nemîs,
10a ma a saran fruçâts di fonde fûr.
Mem
Menacis cuintri di Ninive
9a Ce trainis inmaneaiso cuintri dal Signôr?
Lui lis fasarà lâ in strucj.
Nun
2b Il Signôr si svindiche dai siei nemîs,
s’infoghe cuintri dai siei contraris.
Samec
10b A saran svinidrîts tant che baraçs,
a saran ardûts dal dut, tant che stranc sut.
(Pe)
11a Di te al è saltât fûr chel ch’al masane
progjets di tristerie cuintri dal Signôr.
Ain
13 Cumò o fruçarai il so jôf che tu âs intor
e o crevarai lis tôs cjadenis.
Zade
14 Il Signôr al fâs sul to cont cheste sentence,
11b om che tu masanis tristeriis:
Qof
14b O jemplarai di vergogne il to tombâl,
parcè che tu sês maludît.
Sin
Il to non no lu ricuardaran mai altri
e di te no saltarà fûr plui nissune gjernazie.
Tau
Lis statuis sculpidis e fondudis a saran tiradis vie
dal templi dai tiei dius.
Notis:
- 1,1 - Il non dal profete (ch’al vûl di “il consolât”) nol è dai plui doprâts inte Bibie. Plui dificil rivâ a cjatâ fûr il so paîs, Elcos.
- 1,2 - Il teme de gjelosie e de rabie dal Signôr al è consuet intai profetis, soredut in Gjeremie.
- 1,3-6 - Chescj paragons dal burlaç, dal sut, dal taramot e dal folc a son la suage tipiche pes manifestazions dal Signôr o teofaniis (Es 19,16-18; Dt 5,21s; Ab 3,3-15 e v.i.).
- 1,12 - Nol è metût parcè che nol è culì il so puest origjinâl.


text:
30 giugno 2006
Italie vs Ucraine
29 giugno 2006
SS Pieri e Pauli: fieste a Borc de Glesie
A saran 4 zornadis di fieste e in particolâr o ai voie di visâ che sabide Prin di Lui i Donadôrs di Sanc di Maian a fasin la zornade de donazion e a misdì a van a gustâ li de sagre.
28 giugno 2006
Riunion de Comission Teritori Ambient
A proposit, dopo de riunion de redazion o ai cjatât un volantin de Minorance che mi permet di comentâ cun voaltris, par fâ cualchi precisazion:
1) il prin toc al torne a marcâ che la Minorance "no je dacuardi cul progjet": VERE, in consei a àn dite che no son dacuardi;
2) "i intervents dai assessôr a son stâts incierts e no masse precîs" e "a son dubis di bande di tante int": VERE la prime (si podeve rispuindi un tic plui benut), avonde vere la seconde, no saressin achì a fevelâ;
3) "il progjet in cors al è stât fat bon dome de Zonte di Centridrete": VERE, ma al jere stât fevelât ancje in comission Ambient tal mês di Mai dal 2005;
4) cheste le scrif par talian, tal volantin si lei "Grazie alla decisa presa di posizione di Intesa per Majano", il consiglio ha deciso di far sospendere i lavori": FALS, come che si pues ancje lei tal verbâl dal Consei e tes cjartis in comun, la sospension dai lavôrs e je precedent, mi pâr che lu à fat presint ancje la Minorance vie pal Consei.
Cumò jo o soi par cirî di continuâ su la strade de colaborazion tra fuarcis politichis, ma come che la Minorance e met in evidence ce che la Majorance no fâs ben, achì mi permet di domandâ di vê il dirit di fâ la stesse robe cun lôr.
Tornant ae comission o ai pensât di convocâ sedi i components, ma ancje l'architet, il sindic, i assessôrs ai LLPP e al Ambient, il ciâf grup di Intesa per Majano e il responsabil dal Ufici Tecnic.
O speri che e vegni fûr une riunion precise, ancje dure, ma soredut serene e che pal futûr si rivedi a une condivision des opinions, in particolâr pal fat che il disvilup dal Parc al continuarà ancje dopo chest lot di lavôrs.
27 giugno 2006
Riunion de Redazion di Majanoinforma
La redazion e je fate de Comission pai Afârs Gjenerâls, che si da dongje usgnot aes 18.30. O soi stât invidât ancje jo, ancje se no soi te comission. Stant che e je la prime riunion al coventarà cjatâsi inmò cualchi volte e o ai pensât di domandâus ancje a voaltris ce che us plasarès meti dentri dal Gjornalut dal Comun. Ce disêso?
26 giugno 2006
Referendum: risultâts de sezion 1
I oms a son stât 312 e lis feminis 328.
Al à vinçût il Sì 373 (58,28%) cuintri 260 No (6 schedis nulis e 1 blancje).
Al di là dai discors politics il dât plui impuartant al è che la int e je lade a votâ. Ancje se cualchidun si è permetût di afermâ che a chei di Maian no i interessave dal referendum...
robis di mats...
ps: risultâts gjenerâi di Maian
25 giugno 2006
Air Show a Triest
Lassant stâ polemichis politichis, a mi mi à fat une vore mâl il discors de senatore di Rifondazione Comunista Menapace che e à criticât la nestre patulie acrobatiche.
Mi à displasût parcè che no à fevelât a non de int, ma di une fazion.
O soi convint ancje jo che al è impuartant il sisteme sanitari, chel scolastic, la cualitât de vite, ma o pensi che la PAN e sedi dut fûr che un strument di vuere di eliminâ.
Chest nol è un discors partitic e no contesti la Menapace dome parcè che jo o soi di Forza Italia e jê di Rifondazione Comunista. O pensi dome che no podìn disfâ un simbul de Italie e che o vin la furtune di vê propit achì tal nestri Friûl. Percè che indipendentementri des fazions, la plui part dal Friûl e vûl ben ae Frecce Tricolori e chest la Menapace al sarès util che lu capissi. O pensi che o proponarai une mozion di solidarietât ae PAN e o speri di rivâ a vê la condivision di dut il Consei Comunâl.
24 giugno 2006
Spietant Italie vs Australie
Intant che o spietìn la Nazionâl, o vin di visâsi che DOMENIE SI PUES LÂ A VOTÂ NO DOME IL REFERENDUM, MA ANCJE PAI COMITÂTS DI FRAZION (ancje se cualchidun al pense che no coventin a nuie…).
ATENZION, PAI COMITÂTS SI VOTE DOME DOMENIE.
23 giugno 2006
Rassegne stampe: GAZZETTINO
Chest al è l'articul di vuê sul Gazzettino.
Pe precision us met in sintesi ancje il confront tra la mozion di CENSURE che e veve presentât la sinistre e invezit la MOZION che o vin fat par evitâ che il Sindic al cjapàs une legnade di chês fuartis.
Come che o disevi, Intesa per Majano, incavolâts come une ruie (ma cuntun tic di reson), e veve proponût une prime version che e proviodeve la CENSURA al Sindic: une posizion pardabon critiche e che ancje secont me e jere masse.
Alore par cirî di no fâ deventâ un câs di stât chest episodi, jo o ai proponût che chel test al fos ritirât e che il dut si trasformàs intun "INVITO AL SINDACO E ALLA GIUNTA A CONTATTARE LA CONFERENZA DEI CAPIGRUPPO PER DECIDERE DI INIZIATIVE POLITICHE". (il test complet al è public e si pues domandâ il verbâl in municipi se no mi crodês)
E mi pâr che a sedi une biele diference tra une "censure" e "un invît a visâ la conference", o no?
Ciert, la sinistre e disarà che il sindic al è stât lassât bessôl, ma no stin a dismenteâsi che invezit e je la sinistre che e à ritirât il test e e à votât la version che ur vin proponût noaltris. Se o vessin volût abandonâ il Sindic, no lu varessìn difindût. (e cheste precisazion e je fate in particolâr par chei che a van a meti ator - a Udin - versions falsis disint che il sotscrit al è trist e le à cul sindic!)
Par chei che no le àn vude in regâl tal ultin consei comunâl
Par savê alc di plui, frache achì
22 giugno 2006
Crosere SS463-Viâl Rino Snaidero
E pensâ che cualchi mês indaûr cualchidun mi à dite "Tu ti sês insumiât: nissun al à mai fevelât di rotonde".
Jo o ai simpri dite che e jere une robe che no leve ben e no mi displâs gran che achì no si fasarà la rotonde.
Al covente cjatâ une altre soluzion e o soi convint che nol covente butâ jù nissune cjase...
Tes prossimis setemanis la Zonte e varès di cjapâ contat cul Anas par resonâ insiemit suntune altre soluzion. Jo o metarès a puest la crosere cirint di vuadagnâ un toc di strade sistemant dongje Taboghe (par intindisi chel sblecut di jerbe tal cjanton in bas a diestre) par permeti a plui machinis di cjapâ la strade par Glemone, o intubarès i fossâi che a son su la statâl, o metarès un lampegjant zâl parsore la crosere e o cirarès di meti un tic di spartitrafic par chei che a vegnin jù di Susans sistemant la dople corsie dongje dal stop.
No stin a dismenteâsi che lis zonis plui pericolosis (e mi riferìs a incidents e dams une vore grâfs) no son li di cheste crosere, ma de bande di Cumierç. Achì il trafic al stop al cres 2 voltis in dì par durâ forsit 15 minûts. Su la statâl al covente no fermâ i camions, ma controlâ la velocitât: meti une rotonde al sarès stât meti un tapon su la direzion Nord-Sud che magari cussì no e à une vore di trafic pesant.
Un consei comunâl biel penç
Parcè cheste foto? Dome parcè che vie pal consei si à fat plui voltis riferiment a la impuartance dal rûl democratic des istituzions e dal rispiet des formis di esercizi di chest dirit: il tricolôr mi semee un biel simbul che al podi meti ducj dacuardi. Si à favelât tant e mi à ancje plasût chest confront che finalmentri si rive a vê tra lis parts (salacor, cualchidun nol sarà dacuardi): o ai di ameti che nol è facil confrontâsi cun int che e à plui esperience e "mistîr", ma e je però une biele ocasion di cressite.
20 giugno 2006
Domenie e lunis: si vote sì
Di fat nissun saveve e nissun al è stât, orpo!
E po ancje la costituzionaliste che e veve di jessi super partes, fin dal inizi si è declarade cuintri la riforme: chest nol è un judizi tecnic, chest al è cjapâ posizion e no mi va ben. E po ancje dute la cuistion no je stade gjestide cun ecuilibri e cun cautele politiche, scusait cheste definizion. Ancje la minorance no à condividût cheste maniere di fâ e o speri che un doman, se e sarà inmò la ocasion di vê a ce fâ cuntun argoment politic, almancul la conference dai cjâfs grups, se no dut il consei, e vegni clamade a esprimisi in mert.
Cussì nol va ben! Dut câs, se cualchidun al à inmò dubis: domenie al referendum SI VOTE SI!!!
17 giugno 2006
15 giugno 2006
Miercus al è consei comunâl:
belanç consuntîf
Il pont plui impuartant al è il cont consuntîf, ven a stâi il belenç des ativitâts fatis di cheste aministrazion tal an finanziari 2005. Ma mi risulte che e je ancje cualchi biele interogazion e interpelance... O soi propit curiôs: une volte al vignive a cjatâmi sul blog ancje il Cuç, cui sa se nus anticipe alc achì, stant che cussì ancje la int e pues intervignî. Cuç, se tu sês, bat un colp!
ps: par dî la veretât, ancje de maiorance al passave (e salacor al passe inmò) cualchidun, ma al è plui dificil esponisi se tu stâs te stanzie dai botons: al è plui comut cjalâ cence cjapâ posizion... tacant dal prin là parsore
14 giugno 2006
Dulinvie par ricuardâ Elio Bartolini
Comun di Udin - Assessorât ae Culture - Il Laboratorio
ELIO BARTOLINI - la dibisugne di une memorie
Vinars ai 16 di Jugn aes 9 di sere
inte Cort di Palaç Morpurgo
“D’AMORE E DI ALTRE SOLITUDINI”
La manifestazion in onôr di Elio Bartolini e larà indenant cun:
BERTO LÔF - Domenie ai 18 di Jugn aes 11 (Visionario)
BIGATIS - Martars ai 20 di Jugn aes 9 di sere (Visionario)
Cul jutori di:
RAI sede regjonâl pal Friûl Vignesie Julie, CSS Teatro Stabile di Innovazione dal Friûl Vignesie Julie, Visionario Centro Arti Visive
Progjet par cure di Paolo Patui e Valter Colle
13 giugno 2006
Tresemane: Crocodîl Furlan
A part monadis, jo o speri che chel svelton che al à molât cualsisedi retil di grandis dimension li ator, al vegni almancul muardût di un sborf! Cussì al capìs forsit che al è miôr lassâ pierdi i mercjâts di bestiis esotichis. Se po no je nancje vere che e je une bestie simil ator pe Tresemane, alore o pensi che i gjornâi locâi a vedin almancul di regalâi un abonament gratis al simpaticon che al à metude ator la vôs: cun dutis lis copiis che a àn vendudis in chestis zornadis par merit so!...
12 giugno 2006
11 giugno 2006
Mondiâl di Gjermanie
ps: cuntune tifose cussì forsit al è miôr cjalâ in tribune...
10 giugno 2006
MUSICHE FURLANE FUARTE su Telefriuli
SILVIA MICHELOTTI e KOSOVNI ODPADKI.
I concierts, realizâts dal vîf intal studi di Telefriuli, a son
presentâts di Mojra Bearzot, che cul jutori di Dek ill Ceesa, Albi Zanier e Leo Virgili, jenfri un toc e chel altri e interviste i
musiciscj su la lôr musiche, i tescj des cjançons, la sielte di
esprimisi par furlan, i lôr progjets musicâi e discografics e tant altri.
In ogni trasmission al sarà ancje un cjanton dediât ai libris par furlan, cun servizis realizâts ator pal Friûl cun Giusi Gubiani e Stefania Nonino che a lein cualchi tocut e a discorin sui libris.
Il program, realizât di zovins e indreçât a un public zovin, al vûl meti in evidence la impuartance fondamentâl che intai ultins agns e à vût la musiche par svicinâ lis gnovis gjenerazions a la lenghe furlane.
Il messaç che chescj musiciscj a pandin al è chel che une culture no si pues difindi cul romanticisim, cu la nostalgjie pal Friûl di une volte, cuntune cierte filologjie pes peraulis plui arcaichis, ma fasintle vivi tal presint cun esperiencis che a puartin la lenghe stesse a confrontâsi cul mont globalizât.
Par fâ juste cualchi esempli: i Arbe Garbe a son stâts invidâts, tal mês di Otubar, inte Laponie svedese al "Liet International", il plui impuartant festival par musichis tes lenghis minoritariis europeanis.
I Kosovni Odpadki a àn vinçût il mês passât il "Mantova Music Festival" e a son stâts invidâts, tal mês di Avost, a Budapest pal "Sziget Festival", il plui grant festival musical estîf in Europe. Madrac al à di pôc realizât "Real", il prin cd di musiche furlane disponibil in rêt, par intîr, sui principâi servizis par discjamâ musiche.
Musiche Furlane Fuarte, che al è stât finanziât de Regjon Friûl Vignesie Julie cui fonts pe lenghe furlane, al larà in onde su Telefriuli daûr di chest calendari:
- domenie ai 11 di Jugn: Parafangos e Pantan
- domenie ai 18 di Jugn: Fabian Riz e Silvia Michelotti
- domenie ai 25 di Jugn: Kosovni Odpadki e Priska
- domenie ai 2 di Lui: Dek ill Ceesa e Brût & Madone
- domenie ai 9 di Lui: Arbe Garbe e Tubet & Panselecta
- domenie ai 16 di Lui: Madrac e Jonokognòs
09 giugno 2006
Woodstock Furlan: Pascat Day
Par vuê e doman tai prâts disot Cjavurià, come ogni an, un grup di amîs al à inmaneât un fin setemane di musiche e divertiment: il Pascat Day.
E je proviodude anche une mostre dal disc.
Si pues rivâ cu la tende e dome un imperatif: divertîsi!
08 giugno 2006
Dal Messaggero di îr - pagjine marilenghe
Ai 6 di Mai dal 1350, te plane di Sant Zorç da la Richinvelde, intune vuaite tindude cun viltât di bande di cualchi famee di nobii furlans, al murive il Patriarcje Bertrant. Al veve novante agns (al jere nassût tal 1260 in France) e la scusse fuarte di difensôr de fede e dal Friûl, che e veve vinçût il timp e tantis bataiis, no rivà a difindisi des invidiis e des tristeriis di une cierte nobiltât furlane, che salacor e veve plui a cûr i siei interès che no chei de nestre Tiere. Chescj nobii mâl a sopuartavin il rigôr di un Patriarcje forest, francês come Zuan XXII di Quercy, il Pape che lu veve nomenât, che al rivà a dâ al guvier di chest teritori stabilitât e disvilup.
Al jere il 1334, cuant che za in là cui agns, indi veve aromai 74, in pôcs dîs de sô nomine, al jentrà in Friûl par sentâsi a cjâf dal Patriarcjât di Aquilee. Ancje se part de nobiltât e la int di chenti i de il benvignût e i si mostrâ amie, di bot al dovè ancje scuintrâsi cul Leon di Vignesie, la Acuile imperiâl e dute chê araldiche bestialitât che e cirive di tignî cont dome dal ben des lôr sachetis che no dal ben dal Friûl. Al diseve ben pre Josef Marchet tal 1950 “Aes fìestis che son stadis o che vignaran fatis chest mês in memorie di Bertrant di Sant-Geniès, nissun plui di noaltris al podarès da un consens intîr e cjalt. Parcè che di ducj i parons che, par un viers o par chel altri, a governarin il Friûl, il Patriarcje caorsin al fo vadì l'unic che al mostrà di capî ben la situazion gjeografìche e etniche de nestre Regjon e che al cirî di adatâ dute la sô ativitât e la sô pulitiche aes esigjencis che nassevin di cheste situazion”. No dome: di fat Bertrant, om di grant rigôr spirituâl al scugnî meti ordin ancje te Glesie stesse. In pôcs agns le clamà adun plui voltis dant regulis fuartis pe condote dal clericât e si impegnà cetant pe incressite dai ordins monastics.
Cun man ferme (la stesse che dispès e tignive ben strente la spade, ancje sot Nadâl, come che al sucedè a Gurize tal 1340) al à tignût a fâ cressi cheste Tiere che lu veve adotât. Inmò une volte, come che dispès al capite ancje in dì di vuê, al à scugnût jessi un che nol jere furlan a fânus cirî di capî cetant valôr e ce grandece che al veve (e al à) il nestri Friûl.
Se al podès jevâsi sù di chê arcje li che al polse tal Domo di Udin, al viodarès un Friûl une vore difarent di chel che al à lassât, no son dubis: un teritori ancje plui piçul dal so Patriarcjât, une regjon risuride dal ultin Orcolat dal 1976, une gnove Universitât dal Friûl, che e istruìs la zoventût di chenti e no dome: lui, che al jere stât professôr di dirit, dal sigûr al varès gust di viodi cheste vivarositât academiche.
Ma salacor, une robe lu disturbarès plui di chês altris: un Friûl che masse dispès no si vise des sôs tradizions, des sôs ricjecis culturâls, dal valôr de sô storie e che si lasse cjapâ masse voltis di altris interès che no son chei dai Furlans e de nestre Tiere.
E se si inacuarzès che la sô abilitât diplomatiche no fos avonde par fâ capî chest principi (come che pal passât tantis voltis no à bastât…), nol varès un moment di esitazion tal tornâ a cjapâ sù inmò une volte chê spade!
Al è dovê di ducj i Furlans dimostrâ che la braure di chest nestri popul e la culture "di popui" che e je la carateristiche di fonde dal nestri patrimoni storic e tradizionâl a àn di jessi plui fuarts di ducj i puars individualisims, i stes (par un ciert pont di viste) che àn copât Bertrant di Saint Geniès.
A distance di 656 agns de sô muart, e sarès la maniere miôr par memoreâ chest nestri Grant Patriarcje!
05 giugno 2006
04 giugno 2006
Benandants tra storie e leterature
Martars ai 6 di Jugn a Branc di Tavagnà si presente il libri di Alessandro Carrozzo "I sium, il viaç, la bataie - il miluç de magne".
Al è un studi sui Benandants e sui fenomens siamanics in Friûl.
Une conference di no pierdì.
Par viodi il program complet, frache achì.
03 giugno 2006
Farcadice: diari di viaç - Charleroi (Belgjiche)
L'apontament al è li dal dal Auditorium des scuelis elementārs di Tarcint
02 giugno 2006
Al referendum: si vote sì
Voaltris ce pensaiso? Intant Renzo Tondo le pense cussì...
ps: nol covente il quorum e duncje il referendum al vâl ancje cuntune sole persone che e va a votâ
01 giugno 2006
Luca Peresson di Farle a Stocolme!
Compliments al Centri Friûl Lenghe 2000 (Luca al è il President) e che Illy al continui a dî dutis lis monadis che i passin pal cjâf!
Par savê alc di plui, frache achì...


text:
30 giugno 2008
Consei comunâl
Martars Prin di Lui a 8 e mieze di sere al sarà Consei comunâl, parcè che la setemane passade no vin rivât a sierâ i lavôr dentri di mieze gnot.
Pal savê l'ordin dal dì, fracait chi.
29 giugno 2008
La regjistrazion de interviste argjentine
Come che us vevi anticipât, îr o soi stât intervistât par telefon di une radio argjentine: Radio Fm Comunicar, la emitent di Colonia Caroya, un paîs furlan in provincie di Cordoba.
Cheste e je Colonia Caroya viodude dal cîl.
Invezit cheste chi sot e je la regjistrazion de mê interviste. Jessint une telefonade intercontinentâl, magari si sint ancje cualchi rumorut di font, ma te sostance mi somee avonde buine.http://www.blogger.com/img/gl.link.gif
Mi àn domandât dal gnûf lavôr, des novitâts in cont di tutele linguistiche di bande de gnove aministrazion regjonâl, di ce che si pues lei ta chest blog. Scoltait e disêtmi il vuestri parê.
Inmò grazie a Claudio, Marta, Daniel, Lito e a dute la redazion di Radio Fm Comunicar.
Cheste e je Colonia Caroya viodude dal cîl.
Invezit cheste chi sot e je la regjistrazion de mê interviste. Jessint une telefonade intercontinentâl, magari si sint ancje cualchi rumorut di font, ma te sostance mi somee avonde buine.http://www.blogger.com/img/gl.link.gif
Mi àn domandât dal gnûf lavôr, des novitâts in cont di tutele linguistiche di bande de gnove aministrazion regjonâl, di ce che si pues lei ta chest blog. Scoltait e disêtmi il vuestri parê.
Inmò grazie a Claudio, Marta, Daniel, Lito e a dute la redazion di Radio Fm Comunicar.
28 giugno 2008
Ce isal di miôr?
Usgnot o soi stât a Sant Denêl. Ce isal di miôr di une buine fete di pressut intune cjalde serade di Istât? Dome une buine fete di pressut intune serade di Istât, mangjade in compagnie: ve ca la Ninine che causalmentri o ai cjatât a cene a Sant Denêl...
In direte cun Radio FM Comunicar
Vuê se dut al va ben o sarai in onde a Radio Fm Communicar, la radio furlane di Colonia Caroya, che mi interviste tor 6 e mieze ore furlane. Chi sot o podês viodi la direte. In câs, se o vessis di pierdile, di solit la trasmission e va in replice su Radio Onde Furlane lunis a une dopomisdì.
Un grazie a Claudio, Marta, Daniel, Lito e a dute la redazion de Radio furlane argjentine e un mandi a ducj i furlans ator pal mont.
Live Streaming by Ustream.TV
Un grazie a Claudio, Marta, Daniel, Lito e a dute la redazion de Radio furlane argjentine e un mandi a ducj i furlans ator pal mont.
Live Streaming by Ustream.TV
Cristina, santule des cuessis
Cristina Chiabotto (te foto piçule, cul Gnut) mi sa che si cjate ben chi di nô. Dopo Friuli Doc, e je tornade in Patrie par screâ "Aria di Festa" (te foto grande cuntun biel plat di pressut... un grazie a Ranieri pe foto). E po, ancje par gambiâ sogjet: dopo dal uciel de aghe al è just cognossi ancje il purcit di culine...
27 giugno 2008
Une biele gnove di bande dal President
Renzo Tondo, President de Regjon (te foto) al à incuintrât il Comitât pe Autonomie e pal Rilanç dal Friûl. E mi à splaçât! Eh sì, parcè che se pal passât jo e lui o vin vût ce discuti in mert a la cuistion de tutele de leç sul furlan, cheste volte o dîs che o soi content di ce che o ai sintût. Ancje se al è stât sclet: "su cierts aspiets o resti critic" il President al à cjapât biei impegns "O siguri che o tutelarìn la leç sul furlan denant de Cort costituzionâl e sul furlan in Rai mi met a disposizion par une presince plui fuarte" al à dit.
Un moment simpatic de riunion al è stât cuant che il President al à ricuardât lis discussions che o vin vût fevelant di politiche linguistiche e dutis lis voltis che o vin resonât ancje cun decision, ognidun motivant lis nestris diviersis posizions.
O soi stât content ancje di sintî: "Fasìn un percors insiemit" che il President al à dit al Comitât pe Autonomie e pal Rilanç dal Friûl.
E la riunion dai 25 e je lade vie trancuile, fevelant di tantis robis che o podarês cjatâ te rassegne stampe tai coments. Intant ve chi il comunicât uficiâl dal sît de Regjon.
Ben: o soi content.
Un moment simpatic de riunion al è stât cuant che il President al à ricuardât lis discussions che o vin vût fevelant di politiche linguistiche e dutis lis voltis che o vin resonât ancje cun decision, ognidun motivant lis nestris diviersis posizions.
O soi stât content ancje di sintî: "Fasìn un percors insiemit" che il President al à dit al Comitât pe Autonomie e pal Rilanç dal Friûl.
E la riunion dai 25 e je lade vie trancuile, fevelant di tantis robis che o podarês cjatâ te rassegne stampe tai coments. Intant ve chi il comunicât uficiâl dal sît de Regjon.
Ben: o soi content.
25 giugno 2008
Un di chescj
Torzeonant su Internet o ai cjatât un articul dal Piccolo che al fevele de categorie che o fâs part ancje jo: i impleâts di segretarie.
Ta chescj dîs si à sintût a fevelâ tant e duncje o propon ancje jo la discussion chi.
Mi riten fortunât a vê cheste ocasion e no mi lamenti par nuie des jentradis, ancje se i ten a precisâ che lis cifris che o lei chi, no mi somein coretis. O ai tirade la prime buste e i numaris publicâts sul gjornâl a son plui alts de realtât. Cun di plui, us garantìs che il lavôr nol mancje.
Ta chescj dîs si à sintût a fevelâ tant e duncje o propon ancje jo la discussion chi.
Mi riten fortunât a vê cheste ocasion e no mi lamenti par nuie des jentradis, ancje se i ten a precisâ che lis cifris che o lei chi, no mi somein coretis. O ai tirade la prime buste e i numaris publicâts sul gjornâl a son plui alts de realtât. Cun di plui, us garantìs che il lavôr nol mancje.
24 giugno 2008
Il blog dal Guardianut
Il dree al varès di jessi content: di cuant che al à sierât il blog a son nassûts altris par furlan. L'ultin al è chel di Miguel che al scree il blog dal Guardianut.
Stin a viodi ce che al cumbine: benvignût te blogosfere.
Stin a viodi ce che al cumbine: benvignût te blogosfere.
23 giugno 2008
Un ucielut mi à dit
Mi è rivade vôs che usgnot e sarès stade convocade une assemblee par domandâ a la comunitât ce che e pense dal gnûf tor. Intun prin moment ancje al comission teritori ambient dal Comun e veve decidût cussì, ma dopo la robe si è fermade.
Cumò o ven a savê (al jere scrit ancje sul Mv di îr), che don Giuliano al à clamât dongje la comunitât par ilustrâ il progjet (cussì al è scrit sul gjornâl...): apontament a 8 e mieze di sere te sale parochiâl a Maian.
Ma a mi... alc no mi torne...
Cumò o ven a savê (al jere scrit ancje sul Mv di îr), che don Giuliano al à clamât dongje la comunitât par ilustrâ il progjet (cussì al è scrit sul gjornâl...): apontament a 8 e mieze di sere te sale parochiâl a Maian.
Ma a mi... alc no mi torne...
21 giugno 2008
Prin dì di Istât sul Cuarnan
Vuê o ai stât a fâ une cjaminade sul Cuarnan par festegjâ la prime zornade di Istât.
Par câs, o ai ancje cjatade buine compagnie "impegnade intune perlustrazion"... almancul cussì mi à dit intant che si cjaminave sù pal troi...
Parsore e je la gleseute dal Redentôr (te foto), di dulà che si rive a cjalâ jù pal Friûl fintremai a Lignan, se al è biel.
Par dî la veretât, vuê no ai rivât fint insom, parcè mi soi cjatât un tic ingredeât... un tic rusin... o soi rivât fint a malghe Cuarnan e cuant che li mi soi inancuart che o vevi dismenteât il tacuin e no varès podût comprâmi il frico, mi son zirât i "cjarsons" e o soi tornât indaûr! :-( Ma o torni!... sigûr che o torni!
Par câs, o ai ancje cjatade buine compagnie "impegnade intune perlustrazion"... almancul cussì mi à dit intant che si cjaminave sù pal troi...
Parsore e je la gleseute dal Redentôr (te foto), di dulà che si rive a cjalâ jù pal Friûl fintremai a Lignan, se al è biel.
Par dî la veretât, vuê no ai rivât fint insom, parcè mi soi cjatât un tic ingredeât... un tic rusin... o soi rivât fint a malghe Cuarnan e cuant che li mi soi inancuart che o vevi dismenteât il tacuin e no varès podût comprâmi il frico, mi son zirât i "cjarsons" e o soi tornât indaûr! :-( Ma o torni!... sigûr che o torni!
20 giugno 2008
Biliet di visite!
Vuê o soi un tic emozionât: mi àn consegnât i biliets di visite (cjalait chi in bande).
O soi emozionât parcè che al è il prin bilietut di visite che o ai e par di plui mal soi fat fâ di une bande par furlan e di chê altre par talian.
Lu sai, forsit mi fâs cjapâ un tic masse, però la vite e je fate di piçulis sodisfazions!
Un grazie a Claudio e a Federica che mai àn fats!
O soi emozionât parcè che al è il prin bilietut di visite che o ai e par di plui mal soi fat fâ di une bande par furlan e di chê altre par talian.
Lu sai, forsit mi fâs cjapâ un tic masse, però la vite e je fate di piçulis sodisfazions!
Un grazie a Claudio e a Federica che mai àn fats!
19 giugno 2008
Un libri di lei
Us segnali un biel libri di lei e che al sarà presentât vuê a Udin a 6 di sere in Sale Ajace. L'autôr al è Marco Stolfo e chi in bande e je la cuviertine di "Lingue minoritarie e unità europea".
Par altris info, fracait chi e chi.
Par altris info, fracait chi e chi.
18 giugno 2008
Consei comunâl
Martars ai 24 di Jugn a 6 e mieze di sere al sarà Consei comunâl.
Pal savê l'ordin dal dì, fracait chi.
Pal savê l'ordin dal dì, fracait chi.
17 giugno 2008
La Patrie on line
La Patrie dal Friûl e je rivade. Tal numar di Jugn o vin fat un speciâl "Ce che o volìn". Di chest numar o podês ancje lei i articui on line.
O aprofiti par segnalâus la Fotogallery chest mês che o ai fat a Zui pe bussade des crôs.
E visaitsi di fâ l'abonament: leile su cjarte e je dute une altre robe!!!
Abonament par un an: 25,00 euros (pal forest 30,00 euros) sul cont corint postal n.12052338 intestât a "LA PATRIE DAL FRIÛL" Glemone
O aprofiti par segnalâus la Fotogallery chest mês che o ai fat a Zui pe bussade des crôs.
E visaitsi di fâ l'abonament: leile su cjarte e je dute une altre robe!!!
Abonament par un an: 25,00 euros (pal forest 30,00 euros) sul cont corint postal n.12052338 intestât a "LA PATRIE DAL FRIÛL" Glemone
16 giugno 2008
Euro2008 e Maxpola
O scuen ametilu: a mi cjalâ lis partidis par television, mi fâs une sium che no us dîs... ancje îr o ai cirût di viodi la Cechie, ma mi soi fat une ronfade di lusso.
Par furtune che il nestri Maxpola mi segnale un gnûf sît che al fevele di Euro2008.
A son diviersis rubricutis che mi àn propit divertît: par esempli, cheste e cheste... ma ancje tantis altris.
Par furtune che il nestri Maxpola mi segnale un gnûf sît che al fevele di Euro2008.
A son diviersis rubricutis che mi àn propit divertît: par esempli, cheste e cheste... ma ancje tantis altris.
15 giugno 2008
O ai voie di jessi un vuerîr
Une biele segnalazion di Gian Guido, Marco e Luca, nus vise di chest gnûf video in Rêt
Propit biel! Brâfs ducj!
“O ai voie di jessi un vuerîr” from Marco Amato on Vimeo.
Propit biel! Brâfs ducj!
“O ai voie di jessi un vuerîr” from Marco Amato on Vimeo.
14 giugno 2008
12 giugno 2008
Di balon in balon
Stant che ducj us fevelin di Euro2008, jo invezit us feveli di un altri torneu di balon li che al à vinçût il Sudtirôl: ve ca il sît di Europeada2008, il campionât di Europe di Balon des minorancis linguistichis.
11 giugno 2008
Ospedâl di Sant Zuan sul Gazzettino
Vuê la stampe e à dât tant spazi al nestri comun. Dopo dal articul su la proteste pe rotatorie scrit sul Messaggero, ve chi il Gazzettino che al fevele dal Ospedâl di Sant Zuan a Sant Tomâs (te foto, la gleseute che e sta devant)
Inmò une rotatorie
Vuê sul gjornâl Margherita Plos di Triviâ e interven cuintri de rotatorie che e varès di jessi fate su la SS463 a Trivià, li dai Campos. E fâs un atac une vore fuart cuintri de Aministrazion, in particolâr cuintri dal ex assessôr ai LLPP Aldo Zucchiatti e cuintri dal Sindic.
I particolârs dai dibatit a son sul gjornâl. Par chel che o pensi jo, o crôt che une rotatorie no sedi la soluzion plui juste: suntune strade di grant trafic come la SS463 mi somee che e podedi rapresentâ un tapon pericolôs e no une soluzion che e judi. No je migo grande come chê di Dignan.
I particolârs dai dibatit a son sul gjornâl. Par chel che o pensi jo, o crôt che une rotatorie no sedi la soluzion plui juste: suntune strade di grant trafic come la SS463 mi somee che e podedi rapresentâ un tapon pericolôs e no une soluzion che e judi. No je migo grande come chê di Dignan.
10 giugno 2008
In ufici
Vuê us mostri il gno gnûf ufici. Al è passât cualchi dì, ma dome cumò le met on-line... se no cualchidun al tache a pensâ che o vedi contât une bufule... :-)
Un grazie al Dree pal tapetut dal Mauuuuuus e pe golarine aur-blu (come la bandiere de Patrie, ben in viste su la mê scrivanie).
ps1: o domandi scuse pe risoluzion de foto, ma il gno telefonut nol à tante fuarce.
ps2: o domandi scuse pe muse, ma cheste o ai e cheste mi ten, eheheh
Un grazie al Dree pal tapetut dal Mauuuuuus e pe golarine aur-blu (come la bandiere de Patrie, ben in viste su la mê scrivanie).
ps1: o domandi scuse pe risoluzion de foto, ma il gno telefonut nol à tante fuarce.
ps2: o domandi scuse pe muse, ma cheste o ai e cheste mi ten, eheheh
09 giugno 2008
Alc&Cè
Ve chi, in regâl cu la Vite Catoliche, il gnûf numar di Alc&cè, il gjornalut par fruts dut in marilenghe curât de brave Erika Adami, realizât cul contribût de Direzion centrâl Istruzion, culture, sport e pâs de Regjon Friûl-Vignesie Julie.
Chest colp si fevele di vacancis. A tornin i Gnognosaurs e Sclisignûf, ma al rive ancje Tocut cu lis lôr aventuris divertentis a fumets; cence dismenteâ i zûcs. E po tantis ideis pal timp libar.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
Chest colp si fevele di vacancis. A tornin i Gnognosaurs e Sclisignûf, ma al rive ancje Tocut cu lis lôr aventuris divertentis a fumets; cence dismenteâ i zûcs. E po tantis ideis pal timp libar.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
08 giugno 2008
Auguris Papà!
Vuê al fâs i agns gno pari Gian Carlo, che però ducj a cognossin come il "John", che, te foto, al sarès sedi chel daûr sedi chel parsore de torte! =)
Auguris Papà!
Auguris Papà!
07 giugno 2008
Bikerfest 2008
Vuê matine o ai stât a la Bikerfest a Osôf. E jere la prime volte che o jentravi come "Motâr". Ve chi che o soi cul gno amì Moreno, l'organizadôr dal event. O ai stât a sintî une conference su la sigurece stradâl e i problemis che i motociscj a cjatin ator pes stradis e che a rapresentin un pericul pe nestre incolumitât.
Par chest us segnali il sît di Dismo, e di Motociclisti incolumi, che a fevelin di chest argoment.
Un "Grazie di cûr" a Carla e a Moreno: o soi stât pardabon content e mi sintivi come un frut su lis gjostris!!!
Pal rest, us dîs dome: Ride Free!
Us met cualchi foto (fracait sul link):
Bikerfest 2008 - 00
Bikerfest 2008 - 01
Bikerfest 2008 - 02
Par chestis chi sot o ringrazii Ranieri che lu ai cjatât a la Bikerfest!
Christian Biker 01
Christian Biker 02
Christian Biker 03
Invezit achì un met la mê Bikergallery
Par chest us segnali il sît di Dismo, e di Motociclisti incolumi, che a fevelin di chest argoment.
Un "Grazie di cûr" a Carla e a Moreno: o soi stât pardabon content e mi sintivi come un frut su lis gjostris!!!
Pal rest, us dîs dome: Ride Free!
Us met cualchi foto (fracait sul link):
Bikerfest 2008 - 00
Bikerfest 2008 - 01
Bikerfest 2008 - 02
Par chestis chi sot o ringrazii Ranieri che lu ai cjatât a la Bikerfest!
Christian Biker 01
Christian Biker 02
Christian Biker 03
Invezit achì un met la mê Bikergallery
06 giugno 2008
E par un che al scree, un altri al inzorne
Disìn che i efiets di une cierte sieradure ben plancut a rivin... no sai se e je semplice coincidence o cause efetive, dopo che il Dree al à sierât o vin plui di cualchi novitât. Di fat, dopo dal blog di storie furlane, ve che i Sporteliscj a tornin a cjapâ in man il lôr (ma jo o preferìs dî: il nestri) blog: Il Sportel. Di fat ancje se formalmentri no soi plui de categorie, mi sint simpri part de famee. Bon lavôr!
Par un che al siere, un altri al scree
Come che o savìn il Dree si è cjapât un tic di polse, ma a son passâts dome pôcs dîs che la blogosfere furlane e salude cun gjonde une biele novitât: come che nus visin ancje la Ninine e Norman, ve chi un biel blog di storie furlane, screât dal nestri Sandri.
I diaris di Luca e Carlo
Luca nus vise che a son on-line ducj i documentaris di Farcadice: Colonia Caroya, Charleroi, Umkomaas e Toronto.
Grazie a Luca e a Carlo (te foto) pal lavoron che a àn fat.
Grazie a Luca e a Carlo (te foto) pal lavoron che a àn fat.
05 giugno 2008
Jo o resti de mê
E je vere che no si à di creâ alarmisim, ma dute chel fevelâ di nucleâr che si à vût tai ultins dîs, al à trascurât un fat. E la notizie dal incident te centrâl nucleâr in Slovenie nus à tornât a fâ spiçâ lis orelis.
E je ancje vere che o vin un probleme di energjie, ma secont me prime di vierzi rubinets gnûfs par fâ jentrâ aghe, al sarès il câs di stropâ cualchi buse che e je te podine... e je une metafore, ma o pensi che e rindi...
E po, se ta chescj vincj agns che o sin restâts fers, no je stade tirade fûr une soluzion al probleme energjie, a voaltris no us pucial di stiç?
E je ancje vere che o vin un probleme di energjie, ma secont me prime di vierzi rubinets gnûfs par fâ jentrâ aghe, al sarès il câs di stropâ cualchi buse che e je te podine... e je une metafore, ma o pensi che e rindi...
E po, se ta chescj vincj agns che o sin restâts fers, no je stade tirade fûr une soluzion al probleme energjie, a voaltris no us pucial di stiç?
04 giugno 2008
Letare di Remo
Sul Messaggero di îr e jere une letare al diretôr scrite di Remo Brunetti di Cjavaç. Al ricuarde une biele iniziative li che o jerin intervignûts l'on. Mauro Pili, l'atuâl President de nestre Regjon, Carli Pup e jo. O ringrazii Remo Brunetti ancje pe segnalazion dal biel sît de Provincie di Trent su lis minornancis. Lait a viodilu.
03 giugno 2008
A proposit des vacancis dai plui piçui
O ringrazii sedi thermonuke, sedi M.F. (che mi à scrit une mail) che mi àn segnalât la evoluzion di chê riunion fate a proposit des ativitâts estivis pai fruts. Se intun prin moment al someave che la rispueste de Aministrazion comunâl e fos "Par resons logjistichis, rangjaitsi", cumò al ven fûr che e sarès une pussibilitât...
Ve chi la letare dal Sindic che al spieghe cemût fâ: LAIT A LEI.
Ve chi la letare dal Sindic che al spieghe cemût fâ: LAIT A LEI.
02 giugno 2008
Sirenut furlan
Mi vevin contât di un siorut che al jere rivât a cjaminâ su la aghe e alore, profitant di cualchi zornade di polse al mâr, o ai volût provâ ancje jo...
Come che si viôt, te zone basse de schene, il risultât de fricodipendence...
Come che si viôt, te zone basse de schene, il risultât de fricodipendence...
Iscriviti a: Post (Atom)


text:
11 di Avrîl
Il 11 di Avrîl e je la 101° zornade dal Calendari Gregorian, (la 102° se l'an al è bisest). A mancjin 264 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1899 - La Spagne vent ai Stâts Unîts Puerto Rico.
- 1905 - Albert Einstein al mostre publicamentri la teorie de relativitât (relativitât speciâl).
- 1970 - Lanci dal Apollo 13
Nassûts vuê[cambie | modifiche il codiç]
- 146 - Septimius Severus, imperadôr roman († 211)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Stanislau vescul († 1079)


text:
Suns Europe al torne intune gnove vieste estive
Pozzis Samarcanda (Friûl) 20/07
Caamaño & Ameixeiras (Galizie) 21/07
Caamaño & Ameixeiras (Galizie) & Felix Lalù (Ladinie anauniche) 22/07
Il festival
SUNS Europe al è il Festival european des arts performativis in lenghe minorizade.
Al è un lûc là che a puedin cjatâsi e confrontâsi i artiscj, lis lenghis e lis comunitâts che in dut il continent a tirin fûr la lenghe par contâsi di un pont di viste unic.
Newsletter
Met achì la tô direzion di pueste eletroniche par jessi inzornât sui prossims apontaments e su dutis lis gnovis dal progjet.


text:
Il Twitcher
Il Twitcher al è un seletôr di ativitâts par passâ di une aplicazion a chês altris e tra i lôr barcons.
Ten fracât CTRL e da un colp su TAB par passâ tra il barcon/aplicazion atuâl e chel precedent. Batuçant TAB mût rapit ti permet di passâ a dutis lis aplicazions visibilis tal spazi di lavôr atuâl.
Frache e ten fracât CTRL TAB par vierzi il barcon di Twitcher e passâ cussì tra dutis lis aplicazions in esecuzion fracant a ripetizion TAB o ←/→.
Se ti covente di passâ a un specific barcon di un program, spostiti te sô icone, come che o ven dite, e daspò passe tra i siei barcons vierts cui tascj ↑/↓.
Tu puedis passâ a rotazion su ducj i barcons visibii di une aplicazion (sul spazi di lavôr atuâl) cun CTRL ~ (che, in base ae mape di tastiere doprade, al è il tast che al sta sot di ESC, in chê furlane il tast al è \).
Si pues ancje clamâ il Twitcher cun CTRL TAB e dopo doprâ il mouse par sielzi la aplicazion/barcon, si saltarà a chê/chel cuant che si molarà il tast CTRL.
Il Twitcher al ufrìs ancje cualchi scurte di tastiere avanzade in plui:


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 2
Cjapitul 3
Cuintri i pericui dai ultins timps
3 1 Tu âs ancje di savê che tai ultins dîs a capitaran timps grivis. 2 Di fat i oms a saran egoiscj, tacâts che mai ai bêçs, supierbeôs e prepotents, blestemadôrs, disubidients cui gjenitôrs, cence pêl di ricognossince, cence religjon, 3 cence amôr, bausârs, caluniadôrs, cence misure, cence remission, nemîs dal ben, 4 traditôrs, alterâts, svuarbâts de supierbie, tacâts plui ai divertiments che no a Diu: 5 int ch’e à dome la façade de religjon dopo di vênt butade vie la sostance. Ancje di chei li tu âs di tignîti vuardât. 6 Di fat a son di cheste razate ancje cualchidun di chei che ti jentrin tes cjasis e a cjapin te rêt femenucis fodradis di pecjâts, sbalotadis ca e là di ogni sorte di vois, 7 ch’a stan simpri li a imparâ cence mai podê rivâ a la cognossince perfete de veretât. 8 Propit come Janes e Jambres che si son metûts cuintri di Mosè, ancje chei li si metin cuintri de veretât, oms cul cjâf plen di inicuitât, condanâts par cont de fede. 9 Chei li però no fasaran cuissà ce strade, stant che la lôr matetât le cognossaran ducj, come che ur à capitât ancje a chei altris doi.
10 Tu però tu mi sês stât dongje tal gno insegnament, te mê condote, tai miei progjets, te mê fede, te bontât, tal amôr, te pazience, 11 tes persecuzions e tai patiments, come chei che mi son capitâts a Antiochie, a Iconi e a Listre. Cetantis persecuzions ch’o ài patidis! Epûr il Signôr mi à liberât di dutis. 12 E ancje ducj chei ch’a vuelin vivi cun religjon tal Signôr Gjesù a saran perseguitâts. 13 I triscj invezit e i bausârs a laran simpri piês, imbroiant chei altris e restant imbroiâts ancje lôr.
14 Tu però reste fedêl a lis robis che tu âs imparadis e che tu sês convint, savint di ce personis che tu lis âs imparadis 15 e che di frut in sù tu cognossis lis sacris Scrituris: chês a puedin dâti la sapience ch’e mene a la salvece midiant de fede in Crist Gjesù. 16 Di fat ogni Scriture e je inspirade di Diu e util par insegnâ, par cridâ, par coregi, par educâ te justizie, 17 par che l’om di Diu al sedi formât ben, preparât a perfezion par ogni opare buine.
Notis:
- 3,1 - La ultime ete e je la nestre, chê de vignude di Crist in ca.
- 3,5 - A usavin cetant componi chestis “listis” di tristeriis: A jerin il spieli che i timps a jerin bruts.
- 3,8 - A son i doi strolics, nomenâts cussì tai libris dai antîcs ebreus; a cirivin di convinci il faraon a no molâ i ebreus (viôt Es 7,11-13. 22. 33).
- 3,11 - At 13,50; 14,5-18.
- 3,16 - La Scriture interie e je un libri ancje di Diu.


text:
Ticin
Il Cjanton Ticin, plui uficialmentri Republiche e Cjanton Ticin o in tal dialet ticinês, lombart alpin e comasc Tesìn,Tasìn,Tisìn e par todesc, francês e romancç Tessin, al e un dai cjantons da Svuizare. A si cjate in te aree gjeografiche plui a sud de Svuizare al confin con la regjon taliane da Lombardie e tal versant meridionâl das Alps. Il cjanton al cjape in non dal flum ca lu traverse, il Ticin, nasciût dal sorgent al Pas de Novene e che al rive tal Lat Magjôr.
Secont la Costituzion cjantonâl «il Cantone Ticino è una repubblica democratica di cultura e lingua italiane» (art. 1 Cost.) e il preambul claris che «il popolo ticinese» al e «fedele al compito storico di interpretare la cultura italiana nella Confederazione elvetica» (Preambul de Costituzion).
Il Cjanton Ticin al e il singul cjanton da Confederazion elvetiche situât quasi interamentri a sud des Alps, eccettuantri l'alte val de Reuss e la val Cadlim (dulache si cjate la sorgent dal Reno di Medel). Al a une superfic di 2812,46 km², pari al 6,8% dall'intere superfic svuizare. Il territori cjantonâl al e in buine part delimitât dal confin cun l'Italie (provincie dal Verban-Cusi-Osole in Piemont, di Vares e Como in Lombardie), con la qual confine a est, ovest e sud. A nord-ovest confine con il Cjanton Valles, a nord con il Cjanton Uri, e a nord-est con il Cjanton Grigions.
Il Cjanton al a il so capoluoc a Belinzone dulache a si cjate il Consei di Stât formât da 5 membris cal opere par cont dal podè esecutîf e il Gran Consei di 90 membris dal podè legjislatîf. I 90 membris che ore a sentin tal Gran Consei a provegnin da:
- Partît Liberâl Radicâl (liberalism): 23
- Leghe dai Ticines (populism di diestre): 18
- Partît Popolâr Democratic (democrazie cristiane): 16
- Partît Socialist (socialism democratic, socialdemocrazie): 13
- Uniôn Democratiche di Centri (conservatorism nazionâl): 7
- I Verds (ecologists-sinistre): 6
- Moviment par il Socialism (trotskists): 3
- Partît Comunist (sinistre radical): 2
- Plui Feminis (par l'uguagliance di genar): 2
Al e ancje un parlament gjovanil,il Consei Cjantonâl dai Giovins, organizât in Assemblee Plenarie, Comitât e Segretariat, la cui funzion ai e dome consultive e didattiche par l'avvicinament dai giovins a la politiche.
Al vertiç dal podè judiziari al e il Tribunâl d'appel che tramit lis sos Cortis al decid in ultime istance (di regolament in 2. grât) quasi dutes lis controversiis civilis, penallis e aministrativis.
In Ticin i comuns plui popolâts a son:
Dut il cjanton al e dividût in 9 distrets:
Il simbûl dal Cjanton Ticin[cambie | modifiche il codiç]
I storics a crodin che il steme dal cjanton Ticin e l'embleme a derivin:
- o da bandiere francese in onôr a Napoleon Bonaparte;
- o dai colôrs predominants in tai stems di chei altris cjantons;
Il problema però al e che i colôrs a erin usâts su insegnis militârs prime ancjemò de lôr adozion par la bandiere. Come curiositât,pues jessi impensât che la disposizion dai colôrs tal steme e in te bandiere ai e divierse.La bandiere fo sielzude dal Gran Consei il 26 di mai 1803 e adotade il 27 Setembar 1804, doi mês dopo la creazion dal Cjanton, cence che tale decision vigniss motivade. In cheste prime ocasion, la disposizion dai colôrs ere orizontâl con il ros sore il blu.